**ޤައުމީ ތަރައްޤީގެ ކޮމިޓިގެ 2 ވަނަ ބައްދަލުވުން. (24.03.2010)**

ރިޔާސަތުން ވާހަކަދެއްކެވުން:

ޤައުމީ ތަރައްޤީ ކޮމިޓީގެ ޖަލްސާ އަށް މަރުޙަބާ. މިވަގުތު މިތާގައި މި ތިއްބެވި ބޭފުޅުންނަކީ ފުނަދޫ ދާއިރާގެ ޢިއްޒަތްތެރި މެންބަރު ޢަލީ ސަލީމް. ކުޑަހުވަދޫ ދާއިރާގެ މެންބަރު އަޙްމަދު އާމިރު. ވައިކަރަދޫ ދާއިރާގެ މެންބަރު ޢަލީ އާރިފް. ތުޅާދޫ ދާއިރާގެ މެންބަރު ނާޒިމް ރަޝާދު އަދި މިލަންދޫ ދާއިރާގެ މެންބަރު ޢަލީ ރިޒާ ދެން، އަޅުގަނޑު ޙަމްދޫން. އިދާރާ އިން ތި ބޭފުޅުންނަށް ހަވާލުކޮށްލައްވާފައިވާ ދެ ކަރުދާހެއް އޮންނާނެ. އެއްކަމަކީ، އެއް ކަރުދާހަކީ ރައްޔިތުން މަޖިލިހުގެ ގަވާއިދުގެ ޖަދުވަލު 2 ގައިވާ ކޮމިޓީތަކުން ކުރާނެ ކަންކަމުގެ މާއްދާގެ ނުކުތާ އެއް. މި ދާއިރާގެ މަސްއޫލިއްޔަތު ނުވަތަ މި ކޮމިޓީތަކުގެ މަސްއޫލިއްޔަތު ދޭހަކޮށްދޭ ބައި. ދެން، ޖަދުވަލު 2 ގައި މިވަނީ ސަރުކާރުގެ އިދާރާތަކާއި ގުޅޭ ކޮމިޓީތަކާއި އެހެން ކޮމިޓީތައް ވެސް ސަރުކާރުގެ އިދާރާތައް ބަހައިފައިވާ ގޮތް. އެއީ 103 ވަނަ މާއްދާއި ގުޅޭ. ދެން ޤައުމީ ތަރައްޤީ ކޮމިޓީގައި ފާހަގަކޮށްފައިވާ ތިން މިނިސްޓްރީ އަކީ، މިނިސްޓްރީ އޮފް އެޑިއުކޭޝަން. މިނިސްޓްރީ އޮފް ސިވިލް އޭވިއޭޝަން ކޮމިއުނިކޭޝަން. މިނިސްޓްރީ އޮފް ހައުސިންގ އެންޑް ޓްރާންސްޕޯޓް އެންވަޔަރަންމަންޓް. އެއީ އަޅުގަނޑުމެން ކުރިމަތީގައި މަސައްކަތްތައް ނުވަތަ ބިލުތަކުގެ މަސައްކަތް އަންނާނީ މި ތިން މިނިސްޓްރީގެ ދާއިރާ އާއި ގުޅޭގޮތުން ނުވަތަ އެ ގުޅުން ހުރި ގޮތަކަށް އަޅުގަނޑުމެންނަށް މަސައްކަތްތައް އައިވަރަކުން. އަޅުގަނޑު، ދެން ދަންނަވާލާފައިވާނެ އިދާރީ ގޮތުން އިދާރީމޭޒުން ސާފުކޮށްދެއްވުމަށް މިހާރު މި ވޭތުވެދިޔަ ދައުރުގައި ނުނިމި ހުރި ބައެއް މަސައްކަތްތަކުގެ ތެރެއިން މި ކޮމިޓީ އަށް ކުރިއަށް ގެންދަން އަރަނީ ކޮން ބިލުތަކެއްތޯ އާއި ކޮން ބިލެއްތޯ އާއި އަދި ހަމައެއާއިއެކު އަދި މިދާކަށްދުވަހު ނިމިގެން ދިޔަ ޖަލްސާއެއްގައި ފާހަގަކޮށްފައިވާ ޕްރީ ސްކޫލް ބިލުގެ މަސައްކަތްތައް ކުރަންޖެހޭނީ ކޮން ކޮމިޓީއަކުންތޯ. ދެން، އަޅުގަނޑު އެމަޢުލޫމާތު ސާފުކޮށްލައްވާފައި، މަޢުލޫމާތު ސާފުކޮށްލައްވާ ދެން، އޭގެ ކުރިން އެއްވެސް މެންބަރަކު ވާހަކަފުޅު ދައްކަވަން އެދިވަޑައިގަންނަވާ ބޭފުޅުންނަށް ފުރުޞަތު އަރުވާނަން.

ކުޑަހުވަދޫ ދާއިރާގެ މެންބަރު އަޙްމަދު އާމިރު ވާހަކަދެއްކެވުން:

ޕްރީ ސްކޫލްގެ ބިލު މިހާރު ވަނީ އަޅުގަނޑުމެން ޤައުމީ ތަރައްޤީ ކޮމިޓީ އަށް ފޮނުވިފައި ދެއްތޯ. އެހެންވެއްޖިއްޔާ އަޅުގަނޑު ޤަބުލުކުރަނީ އެ ބިލުގެ މަސައްކަތް ކުރަންޖެހޭނެ އަޅުގަނޑުމެންގެ ކޮމިޓީން ކަމަށް. އެހެންވީމާ، ދެންމެ، ކުޑަކޮށް އަޅުގަނޑަށް ވިދާޅުވި އެއްޗެއް ސާފުނުވާތީވެ އެހެންވެ.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ. އަޅުގަނޑު ދެންނެވީ ފުރަތަމަ ބައްދަލުވުން ނިމި، މިއީ ދެވަނަ ބައްދަލުވުން ދެއްތޯ. ފުރަތަމަ ބައްދަލުވުމުގައި އަޅުގަނޑު ދަންނަވާލައިފައިވާނެ ޕްރީ ސްކޫލް ބިލު. ދެން އޭރު އިދާރީމޭޒުން ކޮންމެވެސް ވަރެއްގެ އިތުރު މައުލޫމާތެއް ސާފުކުރަން ބޭނުންފުޅުވާ ވާހަކަ ވިދާޅުވީ. އެހެންވީމާ، އަޅުގަނޑު ސުވާލުކޮށްލަން އޮންނާނެ މަޢުލޫމާތު ސާފުކޮށްދެއްވާށޭ. މިދެންނެވި ޖަލްސާގައި ނިމިގެން ދިޔަ ޕްރީ ސްކޫލްގެ ބިލަށް ވޯޓު އެހިގެން އެ ބިލު ކުރިއަށް ގެންދިއުމަށް ނިންމެވިއިރު އެދުވަހުގެ ޖަލްސާގައި ނިމިގެން ދިޔައީ ކޮން ކޮމިޓީއަކަށްތޯ ފާހަގަކޮށްދެއްވާށޭ. ދެން، މި ކޮމިޓީ އަށް ކަމަށް ދެއްތޯ. އެހެންވީމާ، މި ކޮމިޓީ އަށް ކަމަށް ފާހަގަކޮށް. ދެން، އަޅުގަނޑުމެން އޭގެ މަސައްކަތްކޮށް ކުރިއަށް ގެންދާނެ ގޮތެއް ރާވައިލާފައި. ދެން، މިއަދުގެ ކަރުދާސްތަކުގެ ތެރޭގައި އެ ބިލުގެ ކޮޕީ އެއް ތިބޭފުޅުންނަށް ގެނެވިފަ އެއް ނެތް. އެހެންވީމާ، އަޅުގަނޑު އަދި ވަކި އެއްޗެއް ދަންނަވާނީ ފަހުން. ރިޒާ އެދިވަޑައިގަންނެވިންތަ؟ ސަލީމް.

ފުނަދޫ ދާއިރާގެ ޢިއްޒަތްތެރި މެންބަރު ޢަލީ ސަލީމް ވާހަކަދެއްކެވުން:

ޝުކުރިއްޔާ މުޤައްރިރު. މި އަޅުގަނޑަށް ހީވަނީ ކޮމިޓީގެ މަސައްކަތްތައް ފަށައިގަތުމުގެ ކުރިން އަޅުގަނޑުމެން ކޮށްލަން މުހިންމުކަމެއް ހެން އެއީ އަޅުގަނޑަށް ހީވަނީ. އަޅުގަނޑަށް ކުރީގައި މި ކޮމިޓީތަކުގައި އުޅުވުނު އުޅުވުމުގެ ތެރޭގައި ވަރަށް ބޮޑަށް ފާހަގަކުރެވުނު. އަސްލު ޙަޤީޤަތުގައި ކުރީގައި ރަނގަޅު އަސާސެއްގެ މަތީގައި މަސައްކަތް ނުރޭވިއްޖިއްޔާ މި މުހިންމު ވަރު ގަދަ ބިލުތައް އައިމާ ބަހުސްކުރާ އިރުގައި އެކިއެކި ކޫސަނި ކަންތައްތައް ދިމާވާނެކަމަށް. އެހެންވީމާ، އަޅުގަނޑަށް ހީވަނީ ފުރަތަމަ ކޮމިޓީން އަޅުގަނޑުމެން ކުރަންޖެހޭނެ އެއްކަމެއްގެ ގޮތުގައި އަޅުގަނޑު ފާހަގަކުރަން. މި ގަވާއިދުގައި އެބައޮވޭ ކޮމިޓީތަކާއި ބެހޭ ވަކި ބައެއް އިނގޭތޯ. މަޖިލީހުގެ ގަވާއިދުގައި 81 އެހިސާބު ގަނޑުގައި. 78 އެ ހިސާބު ގަނޑުގައި އެބައޮތް. ކޮމިޓީތަކާއި ގުޅޭ އާއްމު ބައެއް އުސޫލު ކިޔާ ބައެއް އެބައޮވޭ. މީގައި ފަހަރެއްގައި ވަރަށް އަވަދިނެތި ދެން، އެނގިވަޑައިގަންނަވާނެ ގަވާއިދަށް އަމަލުކުރަމުން ދާއިރުގައި ވެސް މިހާރު ވެސް ދިމާވާ މައްސަލަތައް. މި މަޖިލީހުގެ ގަވާއިދުގައި ދިމާވާ މައްސަލަތައް. އެހެންވީމާ، އެ މައްސަލަތައް އަޅުގަނޑަށް ހީވަނީ މަޖިލީހުގައި މުޅި މަޖިލީހުގައި މިހާރު ވެސް މިދިމާވާ މައްސަލަތައް ހަމަ މި ގަވާއިދު ރަނގަޅަށް ބަލައިނުލާ މި ގަވާއިދުގައި މަދުވާ ބައެއް ކަހަލަ ކަންތައްތަކާއި ދިމާވެދާނެ މައްސަލަތަކަށް އަޅުގަނޑުމެން ތަޖުރިބާ އަލީގައި ވެސް ރިޢާޔަތްކޮށް ނުލެވިއްޖެކަމަށްވަންޏާ ފަހަރެއްގައި އެއީ ހަމަ މައްސަލައަކަށް ވެދާނެ. އެހެންވީމާ، މި ޤާނޫނީ އަދަދު ވެސް މިއޮތީ ކޮމިޓީގެ މި ކޯރަމެއް ވެސް ކަނޑައަޅަން ޖެހޭނެ ހެން އަޅުގަނޑަށް ހީވަނީ. އެހެންވީމާ، އެކަހަލަ ބައެއް މުހިންމު ކަންތައްތައް ބައެއް ކިޔައިލީމާ އަޅުގަނޑަކަށް ވެސް މާ ބޮޑަކަށް އަދި ކިޔައެއް ނުލަން. ހަމަ މަތިމަތިން މި ބަލާލީ. އެހެންވީމާ، ކޮންމެ ވެސް އުސޫލެއް މިއަށް ބަދަލެއް ގެންނަޏާ ބަދަލެއް ގެންނަން އިޞްލާޙެއް ގެންނަޏާ އެ އިޞްލާޙެއް ދެން އަންނަ ޖަލްސާއަކަށް ގެންނަން ނަމަވެސް ވިސްނާފައި ނޫނިއްޔާ އަޅުގަނޑުމެން ދެމީހަކު ވެގެން ބަލާލަން ނަމަވެސް ނިންމާފައި. އެކަހަލަ ކޮންމެވެސް އުސޫލެއް ކަނޑައަޅާ މި އަސާސްގެ މަތިންހެން އަޅުގަނޑަށް ހީވަނީ މަސައްކަތާއި ހަމައަށް ދާންވާނީ.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ. ވަރަށް މުހިންމު ނުކުތާއެއް އެ ފާހަގަކޮށްލީ. ދެންމެ ސަލީމް އަލިއަޅުވާލެއްވި މާއްދާތަކަކީ މަޖިލީހުގެ ގަވާއިދުގެ 78 ވަނަ ޞަފުޙާ އިން ފެށިގެން 118 ވަނަ މާއްދާ އިން ފެށިގެން 141 އަށް. ދެން، މީގައި މި ކޮމިޓީގެ ހުރިހާ ބޭފުޅުން ވެސް މިއަށް ފަރިތަވާންވާނެ. ދެން، އަޅުގަނޑު ވެސް އިތުރަށް މި ކޮމިޓީގައި ފާހަގަކޮށްލަންޖެހޭ ޚާއްޞަ ކަންތައް ހުރީ ފާހަގަކޮށްލާފައި އަޅުގަނޑު ވެސް ކުރިއަށް އޮތް ޖަލްސާ އަށް ދަންނަވައިލެވޭތޯ ބަލާނަން. މިހާރު މި އެއްކަމަކަށް ކޯރަމް އިނގޭތޯ. ކޯރަމް އަށް ކަނޑައަޅަން އެބަޖެހޭ ކޮމިޓީގައި ޖުމްލަކޮށް މި ތިއްބަވަނީ 11 ބޭފުޅުން. 11 ބޭފުޅުންގެ ތެރެއިން 6 ހަމަވެއްޖިއްޔާ އެއީ ކޯރަމްކަމަށް މި ބެލެވެނީ. އެހެންވީމާ، 6 ބޭފުޅުން މިއަދުގެ ޖަލްސާގައި މިހާރު މި ތިއްބެވީ. މި ވަގުތު މި ތިއްބެވީ 6. އެހެންވީމާ، 6 މެންބަރުން ހަމަވެއްޖެކަމަށްވަންޏާ ކޯރަމް އޮންނާނެ. ދެން، ކޮން ގަޑިއެއްގައި މަސައްކަތްތައް ތާވަލް ކުރަމުން ގެންދިއުން އެއީ ވަރަށް މުހިންމު ކަމެއް ކުރީގައި ވެސް އަޅުގަނޑުމެން ގެންދިޔަ ގޮތަށް އަޅުގަނޑުމެންގެ އަތްމަތީގައި ހުރި ބިލުތައް ކުރިއަށް ގެންދިއުން. އަޅުގަނޑަށް މިހާރު މަސައްކަތައް އަޅުގަނޑުމެންނަށް މަސައްކަތްތައް ގެނެވިފައިވާކަމަށް އަޅުގަނޑު ޤަބޫލުކުރާ ދެ ބިލެއް. އެއީ ކުރީގެ މަސައްކަތް ކުރަމުން ގެންދިޔަ ދަރިވަރުންގެ ލޯނުގެ ބިލާއި ދެން އިހަކަށްދުވަހު އަޅުގަނޑުމެން މި ކޮމިޓީ އާއި ހަވާލުކުރެވުނު ޕްރީ ސްކޫލާއި ބެހޭ ބިލު. މި ދެ ބިލުގެ ތެރެއިން މަސައްކަތް ގެންދާނީ ކިހިނެތްތޯ އަޅުގަނޑު ހަމަ ތިބޭފުޅުންގެ މަޝްވަރާ އަހާލާނަން. އެއީ ދަރިވަރުންގެ ލޯނުގެ ބިލު މިހާރު އަލުން އަޅުގަނޑުމެން ކޮންމެވެސް ވަރަކަށް މަސައްކަތް ކުރައްވަންޖެހޭ. އެއީ ބައެއް ބޭފުޅުން އަލަށް ވަޑައިގަންނެވި ބޭފުޅުން ވެސް ތިއްބެވުމާއިއެކު. ދެން އޭގައި މިހާތަނަށް ކުރެވުނު މަސައްކަތް ރިވިއު ކޮށްލާފައި މަސައްކަތް ކުރިއަށް ގެންދާނީ. ދެން، ޕްރީ ސްކޫލްގެ ބިލުގެ މަސައްކަތް ދެން ކުރިއަށް ގެންދިއުން. ދެން. މި ދެ ބިލު އެއްފަހަރާއި މި ވާހަކަ އަކީ އެއްދުވަހު އެއް ބިލު އަނެއްދުވަހު އަނެއް ބިލެއްތޯ ގެންދާނީ. އެހެންވީމާ، އެ މަޝްވަރާ އަޅުގަނޑު ތިބޭފުޅުންގެ އަރިހުން އަޅުގަނޑު އެކަމުގެ ލަފައެއް ހޯދާނީ. އާރިފް.

ވައިކަރަދޫ ދާއިރާގެ މެންބަރު ޢަލީ އާރިފް ވާހަކަދެއްކެވުން:

އާދެ، ޝުކުރިއްޔާ މުޤައްރިރު. ސަލީމް ވެސް ފާހަގަކުރެއްވި ފަދައިން އަޅުގަނޑުމެން މި ކޮމިޓީ ފަށައިގަތުމުގެ ކުރިން އަޅުގަނޑުމެން ކުރަންޖެހޭ ކަންތައްތަކެއް އެބަހުރި. 124 ވަނަ މާއްދާގެ (ހ) ގައި އެބަ ބުނޭ ކޮމިޓީގެ މަސައްކަތްތައް ކޮންޓިނިއު ކުރަންވާނެކަމަށް. ޤާނޫނީ އަދަދު އޮތް ޖަލްސާއެއްގައި. ދެން، އޭގެ (ށ) ގައި މި ބުނަނީ ކޮންމެ ކޮމިޓީއަކުން ވެސް އެ ކޮމިޓީގެ ޤާނޫނީ އަދަދު ނިސްބަތްވާ މެންބަރުންނަކީ ކޮބައިކަން ކަނޑައަޅާ ބަޔާންކުރެވިދާނެ. ކޮމިޓީއަކުން އެ ކޮމިޓީގެ ޤާނޫނީ އަދަދު ކަނޑައަޅާއިރު ވެސް ކޮންމެ ކޮމިޓީއެއްގެ ތިންބައިކުޅަ އެއްބައި މެންބަރުންނަށް ވުރެ ޤާނޫނީ އަދަދު ކުޑަކޮށްގެން ނުވާނެ. އެހެންވީމަ، އަޅުގަނޑުމެން އެބަ ކުރަންޖެހޭ އަޅުގަނޑުމެން ބަލާނީ ކޮމިޓީގައި ތިއްބަވާ 11 ބޭފުޅުންގެ ތެރެއިން 6 ބޭފުޅުން އައީމާ އެކަން ކުރާނީތޯ. އެއީ ކޯރަމްތޯ ނޫނިއްޔާ ތިންބައިކުޅަ އެއްބަޔަށްވުރެ މަދުނުވާ އަދަދަކަށް ކަނޑައަޅާނީތޯ. އެކަން ވެސް އަޅުގަނޑުމެން ކުރަންޖެހޭކަމެއް އެއީ. ދެންމެ މުޤައްރިރު ވިދާޅުވެއްޖެ 6 ބޭފުޅުން ވަޑައިގަތީމަ އެކަންވީއޭ. އެހެންނަމަވެސް އަޅުގަނޑުމެން އެކަން ނިންމަން ގަވާއިދުގައި އެބަބުނޭ ހައެއްތޯ ބަލާފައި. ދެން އަނެއް މާއްދާ އަށް އަޅުގަނޑު ދާއިރުގައި، 133 ވަނަ މާއްދާގައި އެބަ ބުނޭ މަޖިލީހެއްގެ ކޮމިޓީއެއްގެ އެއްވެސް ގަވާއިދެއް... 133 (ހ). ކޮންމެ ކޮމިޓީއަކުން ވެސް އެ ކޮމިޓީ އެއް ހިންގުމުގައި އަމަލުކުރަންޖެހޭނެ އުސޫލުތަކާއި ގަވާއިދުތަކެއް ލިޔެ އެކޮމިޓީއަކުން އިޢުލާންކުރަންވާނެ. މުޤައްރިރު. 133 ގެ (ހ) ގައި އެބަ ބުނޭއޭ ކޮންމެ ކޮމިޓީއަކުން ވެސް އެ ކޮމިޓީ އެއް ހިންގުމުގައި އަމަލުކުރަންވާނެ އުސޫލުތަކާއި ގަވާއިދުތަކެއް އެ ކޮމިޓީއަކުން ލިޔެ އިޢުލާން ކުރަންވާނެ. އެހެންވީމާ، އެކަން ވެސް އަޅުގަނޑުމެން ކުރަންވާނެ. އެހެންވީމާ، އެކަންކުރާއިރު އަޅުގަނޑުމެން ބަލަންޖެހޭ އެއްޗަކީ ޤާނޫނުއަސާސީ އާއި މި ގަވާއިދު ފޮތް، މަޖިލީހުގެ ގަވާއިދު ފޮތައް ބަލާފައި މި ކޮމިޓީ ހިންގާނެ ވަކި އުސޫލުތަކެއް އަޅުގަނޑުމެން އެބަ ކަނޑައަޅައި ލިޔެ އިޢުލާންކޮށް ޝާއިޢުކުރަން ޖެހޭ. މީތި ބުނާ ގޮތުން. ދެން، (ށ) ގައި މިއޮންނަނީ 133 ވަނަ މާއްދާގެ (ށ) ގައި މިބުނަނީ މަޖިލީހެއްގެ ކޮމިޓީއެއްގައި އެއްވެސް ގަވާއިދެއް މަޖިލީހުގެ ގަވާއިދާއި ފުށުއަރައިގެން ނުވާނެ. އެއީ ދެންމެ، އަޅުގަނޑު ދެންނެވި ވާހަކަ. ކޮންމެ ކޮމިޓީއެއްގައި ވެސް ގަވާއިދު އެކޮމިޓީ އުފަންވާ ދުވަހުން ފެށިގެން 30 ދުވަހުގެ ތެރޭގައި މަޖިލީހުގެ އިދާރާ މެދުވެރިކޮށް ޝާއިޢު ކުރަންވާނެ. އެހެންވީމާ، އަޅުގަނޑުމެން ކުރަންޖެހޭ ކަންކަން މިއީ. އެއްވެސް ބިލަކަށް އަޅުގަނޑުމެން ދިއުމުގެ ކުރިން ކުރަންޖެހޭނެ ކަންކަން. އެހެންވީމާ، އެކަންކަން އަޅުގަނޑުމެން ކަނޑައަޅަން އެބަޖެހޭ. ޝުކުރިއްޔާ.

ފުނަދޫ ދާއިރާގެ ޢިއްޒަތްތެރި މެންބަރު ޢަލީ ސަލީމް ވާހަކަދެއްކެވުން:

މި އަސްލުގައި އަޅުގަނޑު ދާން އުޅުނު ނުކުތާ އެއް ހަމަ އެއްގޮތަކަށް ވެސް އަޅުގަނޑު ދަންނަވަން މިއުޅެނީ ބިލުތަކަށް ވަދެގެން ނުވާނެ މިކަންކަން ނުކޮށް. އެއްކަމަކީ އަދި ވަރަށް މުހިންމު ކަމެއް އެއީ މަޖިލީހުގައި އެއްޗެއް ފާސްކުރެވޭނެ އަދަދު ވެސް އެބަޖެހޭ އަޅުގަނޑުމެން ނިންމަން. އެއީ ވެސް ވަރަށް އަސާސީ ކަމެއް. ކޯރަމްގެ އިތުރަށް. އެވެސް ހަމަ ނިންމަން ޖެހޭނެ އަދަދެއް. ކިތައް މީހުން އައިސްގެން ކިހިނެއްތޯ ބަލާނީ. އެހެންވީމާ، މިއެއްޗެހި ހަމަ ލިޔެފައި ދެން، މާ އުނދަގޫކަމަކަށް ނުވާނެ ހެން އަޅުގަނޑަށް ހީވަނީ މިއޮތީ ހަމަ ގާތްގަނޑަކަށް ކޮމިޓީގެ މަސައްކަތް ހިނގާނެ ގޮތް މިއޮތީ ލިޔެފައި. ދެން، މިއަށް އަޅުގަނޑުމެން އިތުރުކޮށްލަންޖެހޭނީ މި ބުނާ ކަހަލަ އުނިވާ ބައެއް ކަހަލަ ކަންތައްތައް. އެކަންކަން އަޅުގަނޑު ހުށަހަޅަނީ މި އިދާރީމޭޒުގެ އެހީތެރިކަމާއިއެކުގައި މީގައި ހުރި ކަންތައްތައް ހަމަ ތިބޭފުޅުން ރުހޭ ކަމަށްވަންޏާ ދެން، މީހެއް ތާއީދުކޮށްލަ ދެއްވައިފިއްޔާ ރަނގަޅު. އަޅުގަނޑުމެން މިކަމުގައި މަސްއޫލުވެއުޅުމުގެ އިތުރަށް ހަމަ އިދާރީމޭޒުގެ އެހީތެރިކަމާއިއެކުގައި މި ކޮމިޓީ ހިނގާނެ ގޮތުގެ އަސާސީ ލިޔުމެއް ތައްޔާރުކޮށްލުން. ކޮށްލާފައި އެ ލިޔުން ގެނައިމާ ދެން، އަޅުގަނޑުމެން އެ ލިޔުމަށް ހުރިހާ އެންމެން ވެގެން ވިސްނުން އެއްގޮތްކޮށްލާފައި ނިންމާލަން. އެހެންވީމާ، މި އަޅުގަނޑުމެންނަށް ދެން، އިދާރީމޭޒުން އެކަން ކުރަންމުންދާއިރުގައި ކުރެވިދާނެކަމެއް ކަންނޭނގޭ އެއީ އަޅުގަނޑުމެން ބޭނުންވާ އެހެން ބައެއް ކަންތައްތައް އެ ބައްދަލުވުމަށް އަންނަންވާއިރަށް ނުވަތަ ދެން އޮންނަ ބައްދަލުވުމަކަށް އަންނަންވާއިރަށް ބަލާލައިފައި ބޭއްވުން. އޭރުން ދެން ވިސްނުން އެއްގޮތް ކޮށްލާފައި ހަމަ ފާސްކޮށްލީމާ އެ އޮތީ ނިމިފައި. އެހެންވީމާ، މާއުނދަގޫ ކަމަކަށް ނުވާނެކަމަކަށް އަޅުގަނޑަށް ފެންނަނީ މިކަން މިގޮތަށް ކޮށްލަން. އެހެންވީމަ، އަޅުގަނޑަށް ފެންނަނީ މިއަދު އެއްގޮތަކަށް ވެސް ބިލުގެ ވާހަކަ ނުދައްކާ މި ކޮންމެވެސް ގޮތަކަށް ނިންމާލާއިފައި މިއަދު ބައްދަލުވުން ނިންމާލަން. އޭރުން އަޅުގަނޑުމެންގެ ވިސްނުން އެ ފޯކަސް ނުގެއްލި އެއް ކަމެއްގެ ތެރޭގައި އޮންނާނެ. ދެން، އެއަށްފަހުގައި ދެން، އަޅުގަނޑުމެން ބިލުތަކަށް ޓައިމް ޓޭބަލެއް ހަދަންޏާ ހަދާ. ދެން، އޭތި ޓައިމް ޓޭބަލް ކުރުމުގައި ވިސްނުން ގެންގުޅޭނީ ޤައުމީ ބޮޑެތި ކަންތައްތަކުގައި ޤާނޫނީ އަސާސީގައި ހުރި ކަންތައްތޯ އަނެއްކަމެއްތޯ ބަލާފައި ނިންމާލުން.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ ސަލީމް. އާދެ، އާރިފަށް ފުރުޞަތު އެރުވުމުގެ ކުރިން އަޅުގަނޑު ދަންނަވާލަން ބޭނުންވޭ މިއަދު ހަޤީޤަތުގައި އަޅުގަނޑުމެންނަކަށް ބިލުތަކުގެ އިތުރު މަޢުޟޫއަކަށް ދެވޭކަން ވެސް ނެތް އިނގޭތޯ. އެއި ދެން، ކަރުދާސްތައް ވެސް އަޅުގަނޑުމެން އަތުގައި މިވަގުތު ނެތީމާ. ދެން، އާރިފް ވެސް ފާހަގަ ކުރި ފަދައިން ކޮމިޓީގެ ގަވާއިދު އެކުލަވައިލުމުގެ މަސައްކަތްތައް އެބަ ކުރަންޖެހޭ. އެހެންވީމާ، މިހާރު އެ މަސައްކަތް ކުރިއަށް ގެންދާނެ ގޮތަކާއި ދޭތެރޭގައި ޚިޔާލެއް އަޅުގަނޑުމެން ފާޅުކޮށްލާފައި ގޮތެއް ނިންމާފައި މިއަދުގެ ޖަލްސާ ނިންމާލަން އަމާޒްކޮށްލެވިއްދާނެ. އާދެ، އެހެންވީމާ، ސަލީމް ހުށަހެޅުއްވީ... އެހެންވީމާ، ފުރަތަމަ ޑުރާފްޓެއް އިދާރީމޭޒުން ގެނެސްދެއްވާށޭ. އެހެންވީމާ، މިހާރު މަޖިލީހުގެ ގަވާއިދުގައިވާ ނުކުތާތަކަށް ރިޢާޔަތްކޮށް މި ކޮމިޓީގެ ގަވާއިދު ކޮމިޓީގައި އޮންނަން ފެންނަވާނެ ގޮތުގެ ޑުރާފްޓެއް އިދާރީމޭޒުން ގެންނެވީމާ އަޅުގަނޑުމެން ކުރިއަށް ގެންދާގޮތައް. މިއަދު ދެން، މި ގަވާއިދު އެކުލަވައިލުމުގެ ކަންތައް ކުރިއަށް ގެންދާނެ ގޮތަކާއި ބެހޭގޮތުން ދެން ކުރިއަށް އޮތްތަނުގައި އަމާޒުކުރަމުން ގެންދާނީ. ދެން، އަޅުގަނޑު ސަލަމީ ދެން، އަނެއް ނުކުތާ އަކީ ބިލުއެއް ކުރިއަށް ގެންދާކަށް ނުފެނޭ. އެހެން ނިންމަން އެހެން ބޭފުޅެއްގެ ޚިޔާލު އަޅުގަނޑުމެން ބޭނުންވާނެ. އެއީ ބިލުގެ މަސައްކަތް އަދި ކުރިއަށް ގެންދެވިދާނެ. ގަވާއިދު ދެ ދުވަހުގެ ތެރޭގައި މިސާލަކަށް، ދެން އަންނަ ކޮމިޓީގެ ޖަލްސާއެއްގައި އަމާޒް ކުރެވިފައި މިއޮތީ އަންނަ ހޯމަ ދުވަހު ބާއްވަން އިނގޭތޯ. އަންނަ ހޯމަ ދުވަހާއި ހިސާބަށް އެ ޑުރާފްޓެއް ނާންނަކަމަށްވަންޏާ އެދުވަހުގެ ޖަލްސާ މިސާލަކަށް މަސައްކަތެއް ނޯންނާނެ ބިލެއްގެ މަސައްކަތް ކުރިއަށް ނުގެންދާކަމަށްވަންޏާ. އެކަމަކު ވާހަކައިގެ ތެރެއިން އަޅުގަނޑުމެން މަޝްވަރާގެ ތެރޭގައި ގަވާއިދުގެ ފުރަތަމަ ޑުރާފްޓް އަންނަންވާ ޝެޑިއުލެއް ވެސް ހަދާލުން ރަނގަޅު. ދެން ވަގުތީ ގޮތުން އަޅުގަނޑުމެން މީގައި އެބަހުރި ބައެއް ކަހަލަ އުސޫލުތައް ކުރިއަށް ގެންދެވިދާނެ ބައެއް އުސޫލު އެބަހުރި. އެއީ ޖަލްސާ ބާއްވާނެ ގަޑިތައް އޮތީ ނިމިފައި. ދެން ކޯރަމްގެ ވާހަކަ މިއަދު އާރިފް ފާހަގަކޮށްލިހެން އަޅުގަނޑުމެންނަށް ހަމަ ކޯރަމް ނިންމާލެވިދާނެ. ޖަލްސާ ކުރިއަށް ގެންދާނީ ސީދާ 6 މެންބަރުންގެ ހާޟިރުގައި ނުވަތަ 4 މެންބަރުންތޯ. ދެއްތޯ. އެއީ ވަން ތާރޑަށް ވުރެ މަދު، ފަހެއް ނުވާނެ މަދުވެގެން އަދަދަކަށް. އެއީ ކޯރަމްގެ މަޢުޟޫ ނިންމާލެވިދާނެ. އެހެންވީމާ، މިދަންނަވާ ކަހަލަ ބައެއް ނުކުތާތައް ފާހަގަކޮށްލާފައި އަޅުގަނޑުމެން މަޝްވަރާކޮށްލާފައި ނިންމާލެވިދާނެ. މިހާރު މި ގަވާއިދުގައި މިއޮންނަނީ ވަން ތާރޑަށްވުރެ ނުވަތަ ތިންބައިކުޅަ އެއްބަޔަށްވުރެ މެދުވެގެން ނުވާނެ ދެއްތޯ. މިހާރު މި 11 ގެ ދެން 3/1 ބަޔަށް ވުރެ މަދުވެގެން ނުވާނެ. އެހެންވީމަ، 4 ކަށް ހަދަން ޖެހޭނީ. 4 އެއް އެހެންނޫނީ 5. މިހާރު 6 ގައި މިއޮތީ އޮޓަމެޓިކުން އިނގޭތޯ. ދެން 6 އެއްތޯ، 5 އެއްތޯ. ދެން ވަރަށް ބޮޑު ތަފާތެއް ޙަޤީޤަތުގައި. މި އެންމެ ބޭފުޅެއް ވެސް ވަރަށް ބޮޑު ތަފާތެއް. ވަރަށް ގިނަފަހަރު ވަގުތު ވެސް ގެއްލޭ. ވަގުތު ވެސް ގެއްލޭ. އެހެންވީމާ، ތިބޭފުޅުންގެ މިވަގުތުގެ އަނެއް ތަފާތު ޚިޔާލެއް ނެތް ކަމަށް ވަންޏާ އަޅުގަނޑުމެން ވާހަކަ ދައްކާ ދެއްކުމުގައި ހަމަ ކޯރަމްގެ އަދަދާ ތެރޭގައި އިހަށް ގޮތެއް ނިންމާލާފައި، ދެން އަނެއްބައި ކުރިއަށް ގެންދަން. މިހާރު ރިކްއެސްޓް ކުރައްވާފައި ތިއްބެވި ބޭފުޅުންނަކީ އާމިރު، ނާޒިމް، ސަލީމް، އާރިފް، ރިޒާ.

ކުޑަހުވަދު ދާއިރާގެ މެންބަރު އަޙްމަދު އާމިރު ވާހަކަދެއްކެވުން:

އާދެ، އަޅުގަނޑު ވެސް އެންމެ ފުރަތަމަ ސަލީމް އެހުށަހެޅި ހުށަހެޅުން އަޅުގަނޑު ތާއީދުކުރަން. އަޅުގަނޑު ޤަބޫލުކުރާގޮތުގައި ގަވާއިދު މިއޮތީ އައު ގަވާއިދެއް އެކުލެވިފައި. މިހާރު ވެސް އަޅުގަނޑުމެންނަށް ތަޅުމުގެ ތެރެއިން ދިމާވާ ވަރަށް ބޮޑު މައްސަލަތަކެއް ކޮމިޓީގައި އަޅުގަނޑުމެން ގެންދަންޖެހޭ މަސައްކަތް އެ ގެންދަންޖެހޭ އުސޫލުތަކުން ނުގެންދާކަމާއިމެދު ޝަކުވާ ކުރާކަން. އެހެންވީމާ، މިކަހަލަ ޝަކުވާތައް ވެސް އަޅުގަނޑުމެންނަށް އެއްކިބާވުމަށްޓަކައި ހަމަ މި ގަވާއިދު އަޅުގަނޑުމެން ރަނގަޅަށް ކިޔާލާފައި، ގަވާއިދުގައި އޮތްގޮތަށް ކަންތައްތައް ކުރުމަށްޓަކައި ސަލީމް އެވިދާޅުވި ގޮތަށް އިދާރީމޭޒުން ޑްރާފްޓެއް ހުށަހެޅީމާ، އެ ޑްރާފްޓާއި މެދު އަޅުގަނޑުމެން ގޮތެއް ނިންމާލައިގެން ކުރިއަށް ގެންދިއުން އަޅުގަނޑަށް ހަމަ ފެންނަ ވާހަކަ ދަންނަވާލަން. ދެން އަޅުގަނޑު ވެސް ޤަބޫލުކުރާގޮތުގައި ބިލެއްގެ މަސައްކަތް އަޅުގަނޑުމެން ކުރުން އެންމެ ރަނގަޅު ކަމަށް އަޅުގަނޑަށް ހަމަ ޤަބޫލުކުރެވޭ ގޮތަކީ އެއީ. އެހެންވީމަ، އާރިފްގެ ވާހަކައިގައި ވެސް ހަމަ ފާހަގަކުރި ނުކުތާތަކަކީ އަޅުގަނޑުމެން ހަމަ އަޅުގަނޑު ވެސް ކަންބޮޑުވާ ކަމެއް. އެގޮތަށް ހަމަ އަޅުގަނޑު ތާއީދު ކުރާ ވާހަކަ ދަންނަވާލަން. ޝުކުރިއްޔާ. (ވަގުތުކޮޅަކަށްފަހު) އާދެ، އަޅުގަނޑު ދެންނެވީ ފުނަދޫ ދާއިރާގެ ޢިއްޒަތްތެރި މެންބަރު އެހުށަހެޅުއްވި ހުށަހެޅުމަށް އަޅުގަނޑު ތާއީދު ކުރަމޭ. އަޅުގަނޑު ހަމަ ޤަބޫލުކުރާގޮތުގައި ބިލެއްގެ މަސައްކަތް އަޅުގަނޑުމެން ކުރިއަށް ގެންދަން ޖެހޭނީ ގަވާއިދުގައި މިބުނާ ގޮތުން އަޅުގަނޑުމެން ކުރިން ކުރަން ހުރި ކަންތައްތައް ކުރުމަށް ފަހު. އެއީ އަޅުގަނޑަށް ޤަބޫލުކުރެވޭ އެންމެ ރަނގަޅު ގޮތަކީ. އެހަމަ ކުރުކޮށް ދަންނަވާނަމަ… އަޅުގަނޑު އެއަށް ތާއީދު ކުރަން. އާރިފްގެ ވާހަކައަށް ވެސް އަޅުގަނޑު ހަމަ ވަރަށް ތާއީދު ކުރާ ވާހަކަ ދަންނަވަން….

ވައިކަރަދޫ ދާއިރާގެ މެންބަރު ޢަލީ އާރިފް ވާހަކަދެއްކެވުން:

އާދެ، އަޅުގަނޑު ދަންނަވަން އުޅުނީ މިހާރު ބައެއް ކޮމިޓީތަކުގެ ގަވާއިދު ހެދުމުގެ މަސައްކަތް އެބަ ހިނގާ. އަޅުގަނޑު ވެސް އެހެން ކޮމިޓީއެއްގައި އިންނާތީއާ ވެސް އެއްކޮށް އެކަން އެނގެނީ. ދެން މި ހުރިހާ ކޮމިޓީއެއްގައި ވެސް މިއޮންނަނީ ކޮމިޓީތައް ހިނގާނެ އުސޫލެއް 133 ވަނަ މާއްދާގެ (ނ) ގައި އެބަ ބުނޭ، ކޮމިޓީ އެއް ހިންގުމުގެ އުސޫލުކަމުގައި ވާނީ ރައްޔިތުންގެ މަޖިލީހުގެ ގަވާއިދޭ. އެއީ މަޖިލީހުގެ ގަވާއިދު އެ ކޮމިޓީގެ މަސައްކަތް ހިންގެން އޮތް ނިސްބަތެއްގެ މައްޗަށޭ. އަދި އެ ކޮމިޓީ އެއް އެ ކޮމިޓީއެއްގެ ގަވާއިދު އަމިއްލަ އަށް އިޢުލާނު ނުކޮށްފައި ނުވާހާ ހިނދަކުއޭ. ދެން އަޅުގަނޑުމެން މިކަން ކުރާއިރުގައި ބަލަންޖެހޭ ކޯރަމްގެ ވާހަކަ ވެސް އައިއްސި. އަޅުގަނޑަށް އެނގޭގޮތުގައި ބައެއް ކޮމިޓީތަކުން އެބަ ބަލާ ކޯރަމް ކަނޑައަޅާއިރުގައި ކޮންމެ ޕާޓީ އެއް ވެސް އަމިއްލަ މެންބަރުން ވެސް ނިސްބަތްވާ ގޮތަށް ކޯރަމް ހަދައި، ނަންބަރުގެ އިތުރުން އިނގޭތޯ މިދެންނެވީ. ނަންބަރުގެ އިތުރުން އެކަމަށް ވެސް ބައެއް ކޮމިޓީތަކުން އެބަ ހުށަހަޅާ. އެކަމަކު އެއީ ދެން މާ އެދެވޭ ގޮތަކަށް ނުވުން ވެސް އެކަށީގެންވޭ. ބައެއް ޙާލަތްތަކުގައި އެއީ ރަނގަޅު ކަމެއް. މަޖިލީހުގެ ގަވާއިދުގައި އެބަ ބުނޭ ވަގުތީ ކޮމިޓީ ހުށަހަޅާއިރު ވެސް ހުރިހާ ޕާޓީ އެއް އޭގައި ނިސްބަތް ވާން ވާނެއޭ. ރިޕްރެޒެންޓް ކުރެވެން ވާން ވާނެއޭ. އެހެންވެސް ކުރީދުވަހަކު އަޅުގަނޑުމެންނަށް ފްލޯރގައި ވާހަކަ ދެކެވިގެން ކުޑަހުވަދޫ ދާއިރާގެ ޢިއްޒަތްތެރި މެންބަރު ހުށަހެޅުއްވި ކޮމިޓީއަކަށް ވޯޓަށް ނާހާ ވެސް ހިނގައްޖެ. މަޖިލީހުގެ ގަވާއިދުގައި އެކަހަލަ ގޮތަކަށް އޮންނާތީ އެ މަފްޙޫމްގެ މައްޗަށް ބަލާފައި. އެއީ އަޅުގަނޑުމެން މި ކޮމިޓީގައި ކަން ކުރާނެ ގޮތްތޯ ނޫނީ ނޫންތޯ ވެސް އަޅުގަނޑުމެންނަށް ވެސް ބަލައިލެވިދާނެ. އޭރުން މިސާލަކަށް މި ކޮމިޓީގައި އެމް.ޑީ.ޕީ، ޑީ.އާރް.ޕީ، އަމިއްލަ ބޭފުޅުން ހަމަ އެބަ ހިމެނޭ. ދެން އަޅުގަނޑު ދަންނަވާލަން ބޭނުންވަނީ ފުރަތަމަ ކޮމިޓީގެ ގަވާއިދު ގެންނައިރުގައި އެހެން ހުރިހާ ކޮމިޓީތަކެއްގައި ވެސް ހުންނަ ބޭސިކް، ޢާއްމު ޖެނެރަލް އެއްޗެހި ވެސް އަޅުގަނޑުމެން އެޑޮޕްޓް ކުރާނީއޭ. ކޮށްފައި މި ކޮމިޓީ އަށް ޚާއްޞަ ބައެއް ކަންތައްތައް އަޅުގަނޑުމެން ކަނޑައަޅާނީ. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ. ދެންމެ އިދާރީމޭޒުން އަޅުގަނޑަށް މަޢުލޫމާތު ހަމަ ދެއްވީ އެބޭފުޅުންގެ ތެރޭގައި ވެސް ކޮންމެވެސްވަރެއްގެ ޑްރާފްޓެއް އެކުލަވާލުމުގެ އެއްގޮތަކަށް އެކި ތަފާތު ކޮމިޓީތަކަށް ހަމަ މައިގަނޑު ޑްރާފްޓެއް ހެއްދެވުމުގެ މަސައްކަތް ގެންދަވާ ވާހަކަ. އެހެންވީމަ، އަޅުގަނޑަށް ފެންނަނީ އެ ފުރުޞަތު އިދާރީ ބޭފުޅުންނަށް އެރުވުން. އެހެންވީމާ، އިދާރީމޭޒުން އަޅުގަނޑުމެންނަށް ފުރަތަމަ ޑްރާފްޓެއް ލިބޭނެ ކަމަށް އަޅުގަނޑުމެން ބަލައިގެން މަސައްކަތް ކުރިއަށް ގެންދާނީ. ދެން އެކަމަކު އެހެންކަމުގައި ވިޔަސް މި ކޮމިޓީ އަށް ޚާއްޞަ ނިންމުންތަކެއް ނިންމަންޖެހޭ ކަންކަން ހުންނާނެ. ދެންމެ އާރިފް ފާހަގަކުރެއްވި ފަދައިން ކޯރަމްގެ މައްސަލައިން ފުރަތަމަ ކޯރަމްގެ އަދަދު. ދެން އިތުރަށް މި ކޯރަމްގެ ކޮމްޕޮޒިޝަން. ދެން އަޅުގަނޑުގެ ނަޒަރުގައި މިހާރު މިވަގުތު މި ޖަލްސާގައި ތިއްބެވި ބޭފުޅުންނަށް ބަލާއިރު ހާޒިރުވެ ވަޑައިގެން ތިއްބެވި މެންބަރުންނަށް ބަލާއިރު އެއް ޕާޓީ އެއް މިތަނުގައި، ރަސްމީގޮތުން އެއް ޕާޓީއެއް ނުފެނޭ. އެއީ އެމް.ޑީ.ޕީގެ ރަސްމީގޮތުން މަޖިލީހުގައި ތިއްބަވާ ބޭފުޅުންގެ ތެރެއިން އެއްވެސް ބޭފުޅަކު ފެންނާކަށް ނެތް. އެހެންވީމާ، އޭގެ ކޮމްޕޮޒިޝަނާއި ދޭތެރޭގައި އަޅުގަނޑުމެން މިއަދު އަދި ގޮތެއް ނިންމުމަށްވުރެ އަދަދު ނިންމާފައި، އަޅުގަނޑުމެން ޖެހޭ އެބޭފުޅުން ވެސް ތިއްބަވާ ދުވަހަކު މި ކޯރަމްގެ ކޮމްޕޮޒިޝަނާއި ދޭތެރޭގައި އަލުން ވިސްނުމެއް ވިސްނައި ފުރިހަމަ ނިންމުމަކަށް ދާން. މިއަދު އަޅުގަނޑުމެންނަށް ކޯރަމްގެ އަދަދު ނިންމާލަން މަސައްކަތެއް ކުރެވިދާނެ. އެއީ 5 އެއްތޯ. ދެން އަޅުގަނޑުމެންނަށް އިތުރަށް ނިންމިދާނެ އެ 5 މެންބަރުންގެ ތެރޭގައި ޑީ.އާރް.ޕީ މެންބަރަކާއި، އެމް.ޑީ.ޕީ މެންބަރަކާއި ދެން މިނިވަން ބޭފުޅުންގެ ތެރެއިން ބޭފުޅަކާ. އެހެންވީމާ، މިހާރު ދެން ކޯރަމް ކުރިއަށް އޮތް ވަގުތުކޮޅުތެރޭގައި ކޯރަމްގެ އަދަދާއި ދޭތެރޭގައި ޚިޔާލެއް ދެއްވަމުން ގެންދެވުން އަޅުގަނޑު އެދެން! ޖަލްސާ މި ކޮމިޓީގެ ގަވާއިދުގެ ޑްރާފްޓެއް އިދާރީމޭޒުން ގެނަސްދެއްވާނެ ކަމަށް. ދެން މިހާރު އަޅުގަނޑުމެންނަށް ބަލައިގެން މަސައްކަތް ކުރިއަށް ގެންދާނީ. ނާޒިމް.

ތުޅާދޫ ދާއިރާގެ މެންބަރު ނާޒިމް ރަޝާދު ވާހަކަދެއްކެވުން:

ޝުކުރިއްޔާ މުޤައްރިރު. އާދެ، އަޅުގަނޑު ވެސް ކުޑަހުވަދޫ ދާއިރާގެ ޢިއްޒަތްތެރި މެންބަރު އަޙްމަދު އާމިރުގެ ވާހަކަފުޅަށް ކޮންމެވެސްވަރަކަށް ތާއީދު ކުރަން. އެއީ އަޅުގަނޑަށް ހީވަނީ މިހާރު މަޖިލީހުގައި މިހިރަ ބިލުތަކަކީ ވަރަށް ގިނަދުވަސްވެފައި ހުރި ބިލުތަކެއް ކަންނޭނގެ މި ކޮމިޓީގައި މިހިރަ ބިލުތަކަކީ. އެއީ، ދަރިވަރުންގެ ލޯނުގެ ބިލު އާއި ޕްރީ ސްކޫލްގެ ބިލު. ޕްރީ ސްކޫލްގެ ބިލަކީ ވެސް މަޖިލީހަށް ހުށަހެޅިފައި މިވަނީ، ފޮނުވިފައި މިވަނީ މިދިޔަ އަހަރު. އެހެންކަމުން ވަރަށް ގިނަ ދުވަސް ވެފައި ހުރި ބިލެއް. ދެން އަޅުގަނޑުމެންގެ ކޮމިޓީގެ ކޯރަމާއި ބެހޭގޮތުން އަޅުގަނޑަށް ހީވަނީ އެންމެ ރަނގަޅު ވާނީ ހަމަ މީގައި ވީހާ ވެސް މަދު އަދަދެއް ބޭނުން ކޮށްގެން ކޯރަމް ހަމަކުރުން ކަންނޭނގެ. އޭރަށް ކަންނޭނގެ މި ބިލުތަކުގެ ޑްރާފްޓްތައް ބަލައި އިޞްލާޙުކޮށް ކުރިއަށް ގެންދެވޭނީ. އެކަމަކު އެއިން އެއްޗެއް ފާސްކުރާއިރުގައި ކޮންމެހެން ވެސް އަޅުގަނޑަކަށް ނުފެނޭ އެ އަދަދު ބާއްވާކަށް. އޭގެބަދަލުގައި އަޅުގަނޑުމެންނަށް ބޭނުންކުރެވޭ އެންމެ ބޮޑު އަދަދަކަށް މެންބަރުން ތިބެގެން ބިލުތައް ފާސްކުރަން އަޅުގަނޑުމެން، މާއްދާތައް އިޞްލާޙު ކޮށްފައި އެ މާއްދާތައް ފާސްކުރަން އަޅުގަނޑަށް ފެންނަނީ. އެހެންނަމަވެސް، އިޞްލާޙުކުރާ މަރުޙަލާގައި އަޅުގަނޑަށް ހީވަނީ ރަނގަޅު ވާނީ ކޯރަމް ތަންކޮޅެއް ކުޑަކޮށްލާފައި އޮތިއްޔާހެން. އެހެންނޫނީ އަޅުގަނޑުމެންގެ މަސައްކަތަށް މާބޮޑަށް ލަސްވާގޮތް ވެދާނެ. އެ ލަސްވުމަކީ މިހާރު ވެސް ރައްޔިތުން އަޅުގަނޑުމެންނާއި ދޭތެރޭގައި ހަމަ ތަފާތު ވައްތަރު ވައްތަރުގެ ވާހަކަތައް ދައްކަމުން ދާ ކަމެއް. އެހެންވީމަ، އެގޮތަށް އަޅުގަނޑަށް ފެންނަ ވާހަކަ ދަންނަވާލަން. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ ނާޒިމް. ނާޒިމް އެ ފާހަގަކުރި ނުކުތާ އަޅުގަނޑު ހަމަ ތާއީދު ކޮށްލަން ބޭނުން. އެއީ ކޯރަމް މިނިމަމް ކޯރަމެއްގައި މަސައްކަތް ކުރިއަށް ގެންދިޔަސް، ކަމެއް ފާސްކުރާއިރު މީގެ ވަކި ކޯރަމެއް ނުވަތަ ވަކި އަދަދެއް އޮތުން ފާހަގަކުރުން ރަނގަޅޭ. އެހެންވީމާ، މި ދެ ނުކުތާ އަށް ވެސް ވިސްނުމެއް ދެއްވަން އެބަޖެހޭ.

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

އަޅުގަނޑު ވެސް ނާޒިމްގެ އެ ނުކުތާ އަށް ހަމަ ތާއީދުކޮށްލަން ކުރު ގޮތަކަށް. ތާއީދުކޮށްލާފައި އާރިފް އެނަންގަވާ ކޯރަމް ހަމަ ކުރުމުގައި ޕާޓީތަކުގެ ބެލެންސް އެއަށް އަޅުގަނޑު ހަމަ ދެކޮޅު ހަދަން. އެއީވެސް ވަރަށް ކޫސަނި ކަމަކަށް ވާނީ. އެއީ ވެސް މަސައްކަތަށް އެޅޭ ވަރަށް ބޮޑު ހުރަހަކަށް ވާނީ. އެއީ އެއް ސަބަބު. އަނެއް ސަބަބަކީ، ކޮމިޓީތައް ފޯމް ކޮށްލުމުގައި މަޖިލީހުގެ އިދާރާ އިން ނުވަތަ މަޖިލީހުގެ ރިޔާސަތުން ހުރިހާ ޕާޓީތަކަށް އެބައޮތް ފުރުޞަތު ދެއްވާފައި. އެހެންވީމާ، މަޖިލިސް ފޯމް ވެފައި މިއޮތީ ހުރިހާ ޕާޓީތަކެއް ނިސްބަތުން ހިމެނޭ ގޮތަށް. ކޯރަމް ހަމަކުރުމަކީ އެ ޕާޓީއެއްގެ މީހެއްގެ ޒިންމާ އެއް. އެހެންވީމާ، ކުޑަވަމުން ކުޑަވަމުން ގޮސް ނުފެންނަ ވަރަށް ކުޑަވާއިރު އެ ސިޔާސަތު ގެންގުޅުން އެއީ އަޅުގަނޑު ޤަބޫލުކުރާ ސިޔާސަތެއް ނޫން. އެއީ އެ ޕާޓީއަކުން ވިސްނަން ޖެހޭނެ ކަމެއް. އެހެންވީމާ، މިހުރިހާ ކޫސަނިތަކުން އެއްކިބާވެ، މަސައްކަތަށް ފޯކަސް ކުރުމަށްޓަކައި އަޅުގަނޑު އެ ހުށަހެޅުން ނަފީ ކުރަން.

މިލަންދޫ ދާއިރާގެ މެންބަރު ޢަލީ ރިޒާ ވާހަކަދެއްކެވުން:

އާދެ، ޝުކުރިއްޔާ މުޤައްރިރު. އަޅުގަނޑު ވެސް ޤަބޫލުކުރާގޮތުގައި ކޮންމެހެން ވަކި ޕާޓީތަކުން އެކި ޕާޓީތަކުން މީހުން ހަމަ ކޮށްގެންނެއް މި ކޯރަމް ހަމަ ކުރާކަށް ނުޖެހޭނެ. ޢަލީ ސަލީމްގެ ވާހަކަފުޅަށް އަޅުގަނޑު ތާއީދު ކުރަން…. ދެން އަޅުގަނޑު ހުށަހަޅަން ހަމަ އިޞްލާޙީ މަރުޙަލާގައި 4 މެންބަރުންނަށް ޖަލްސާ ކުރިއަށް ގެންދެވޭ ގޮތަށް. ދެން ކަމެއް ފާސްކުރާއިރުގައި، ކޮމިޓީން ނިންމާ ކަމެއް ފާސްކުރަން 6 މެންބަރުން މަދުވެގެން ތިބެންޖެހޭނެ ކަމަށް. އެގޮތަށް ހުށަހަޅާލަން.

ވައިކަރަދޫ ދާއިރާގެ މެންބަރު ޢަލީ އާރިފް ވާހަކަދެއްކެވުން:

އާދެ، އަޅުގަނޑު ކޮމިޓީގެ އެހެން ބޭފުޅުން ދެއްކެވި ވާހަކަފުޅުތައް އަޑުއަހައިފިން. ދެން ކޮމިޓީގެ ކޮމްޕޮޒިޝަނަށް އަޅުގަނޑު ހުށަހެޅި ހުށަހެޅުން އަނބުރާ ގެނަސް، ނާޒިމް ރަޝާދު ހުށަހެޅުއްވި ހުށަހެޅުއްވުމަށް ތާއީދު ކުރަން. އެއީ އަޅުގަނޑުމެންނަށް ގަވާއިދު ބުނާ ގޮތުން އެންމެ ކުޑަ އަދަދެއް ކޯރަމް ކަމަށް ބަލާފައި، ކަމެއް ފާސްކުރަން ވީހާ ވެސް ގިނަ އަދަދެއް. ދެން އެގޮތުން ޢަލީ ރިޒާ ހުށަހެޅުއްވި ކޮމިޓީގެ ކޯރަމަކީ 4 އެއަށް ތާއީދުކޮށް އަދި ކޮމިޓީން ކަމެއް ފާސްކުރަން އެ ހުށަހެޅުއްވި 6 އަޅުގަނޑު ތާއީދު ކޮށްލަން. އެހެންވީމާ، ތާއީދު ކޮށްލާ ވާހަކަ ދެންނެވީ.

ރިޔާސަތުން ވާހަކަދެއްކެވުން:

އަޅުގަނޑު، މިކަމާއި ބެހޭގޮތުން އެއްޗެއް؟ އާދެ، ނާޒިމް.

ތުޅާދޫ ދާއިރާގެ މެންބަރު ނާޒިމް ރަޝާދު ވާހަކަދެއްކެވުން:

އަޅުގަނޑަށް ހީވަނީ ކަމެއް ފާސްކުރުމުގައި ގޮތެއް އަޅުގަނޑުމެންނަށް ނިންމޭނީ ގަވާއިދުގައި ވަކި އަދަދެއް އޭގައި ޖަހާފައި އޮތް ކަމަށްވަންޏާ، ލިޔެވިފައި އޮތް ކަމަށްވަންޏާ އެ އަދަދަކަށް ބަލައިގެން އަޅުގަނޑުމެން ކަމެއް ފާސްކުރެވޭނީ. އެއީ މިހާރު މި ޖަލްސާގައި އަޅުގަނޑުމެންނަށް ކަމެއް ފާސްކުރާނީ މިވެނި ވަރަކުންނޭ ކިޔާފައި އަދި ނިންމުން ތަންކޮޅެއް އަވަސްކަމަށް ފެންނަނީ. އެއީ ގަވާއިދުގައި އޮވެދާނެ މިސާލަކަށް ކަމެއް ފާސްކުރެވޭނީ 8 މެންބަރުން ތިބެގެން ނިންމާ ނިންމުމެއްގެ މައްޗަށޭ ކިޔާފައި. އެހެންކަމަށްވަންޏާ އެއަށް އަޅުގަނޑުމެން ތަބާވާން ޖެހޭނެ ކަމަށް އަޅުގަނޑަށް ފެންނަނީ. އެހެންވީމާ، އެވާހަކަ ދަންނަވާލަން. އަދި ތަންކޮޅެއް އަވަސް ކަންނޭނގެ ކަމެއް ފާސްކުރުމަށް އަޅުގަނޑުމެން ގޮތެއް ނިންމުން.

ވައިކަރަދޫ ދާއިރާގެ މެންބަރު ޢަލީ އާރިފް ވާހަކަދެއްކެވުން:

އާދެ، މި ގަވާއިދު ބުނާގޮތުން ކޮމިޓީގެ މުޤައްރިރު ހޮވަން ވެސް މަދުވެގެން 6 ބޭފުޅުން ބޭނުންވޭ. އެހެންވީމާ، އަޅުގަނޑަށް ހީވަނީ 6 އެއް އެއީ ހަމަ އެންމެ އެކަށީގެންވާ އަދަދު ހެން. ދެން ގަވާއިދުގެ އެއްވެސް ތަނެއްގައި އެބައޮތްތޯ، އަޅުގަނޑުމެންނަށް އަދި ގަވާއިދު ކޮމިޓީތަކާއި ބެހޭ ބައި އެއްކޮށް ކިޔާލެވިފައި ނެތީމަ. ގަވާއިދުގެ އެއްވެސް ތަނެއްގައި އެބައޮތްތޯ ކޮމިޓީއެއްގެ ކޯރަމް ނޫނީ ކަމެއް ފާސްކުރަން ވަކި އަދަދެއް ބޭނުންވާނެ ކަމަށް. ސާފުކޮށްލުން ރަނގަޅު ވާނެހެން އަޅުގަނޑަށް ހީވޭ އިދާރީމޭޒުން.

ރިޔާސަތުން ވާހަކަދެއްކެވުން:

އާދެ، އަޅުގަނޑަށް ހީވަނީ މި ޢާއްމު އުސޫލުގެ މަތިން މަސައްކަތް ކުރަމުން ގޮސް ދެންމެ މިހާރު ރިޒާ ހުށަހަޅުއްވާފައި އޮތް ހުށަހެޅުއްވުމެއް. ދެން ޢަލީ އާރިފް ތާއީދު ކުރައްވާފައި މިއޮތީ. އެއީ ކޯރަމްގެ އަދަދަކީ 4. ސަލީމް ހުށަހަޅުއްވާފައި އެބައޮތް 5. އެކަމަކު އެއަކަށް އަދި އެއްވެސް ބޭފުޅެއްގެ ތާއީދެއް ނެތް. ކޯރަމަކީ 4 ކަމަށް. ދެން...

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

އަޅުގަނޑު ވެސް ނާޒިމްގެ، އަޅުގަނޑުގެ ހުށަހެޅުން ގެނައްސަ، ނާޒިމް އެވިދާޅުވި ގޮތަށް އެންމެ ދަށް އަދަދު އެއީ ކޯރަމް ކަމަށް. ޢަލީ ރިޒާ ވެސް ހުށަހެޅުއްވި ގޮތަށް. އަދި ތާއީދު ވެސް ލިބިފައި އޮތް ގޮތަށް 4 ކަމަށް ނިންމާފައި، ދެން މުހިންމު އެއްޗެއް ފާސްކޮށްލަން ވެއްޖެއްޔާ، ނިންމަން ވެއްޖެއްޔާ އަދަދަކީ އެއީ 6 ކަމަށް ހަމަ އަޅުގަނޑު ވެސް އެގޮތަށް ހަމަ ތާއީދޭ. ދެން މީގައި ވޯޓަކަށް ނުގޮސް އަޅުގަނޑަށް ފެންނަނީ ކަމެއް ނެތިއްޔާ ނިންމާލަން.

ރިޔާސަތުން ވާހަކަދެއްކެވުން:

އަޅުގަނޑަށް ފެނޭ ވޯޓަކަށް ދާން. އެހެންވީމަ އަޅުގަނޑު މި ހުށަހެޅުން ދެބައިކޮށްލަން އިނގޭތޯ. އެންމެ ފުރަތަމަ މިވަނީ ޢާއްމުކޮށް ޖަލްސާތައް، ބައްދަލުވުންތައް ބޭއްވުމާއި، މަޝްވަރާތައް ކުރިއަށް ގެންދިއުމުގެ ކޯރަމަކީ 4 ކަމަށް. އަޅުގަނޑު މިދަންނަވަނީ ރިޒާ ހުށަހަޅުއްވާފައި، އާރިފް ތާއީދު ކުރައްވާފައި މިއޮތީ. އެހެންވީމަ، އެކަމަށް ފެނިވަޑައިގަންނަވާ ބޭފުޅުން ވޯޓު ދެއްވުން އެދެން! އާދެ، އެހެންވީމާ، މިހާރު ހާޒިރުވެ ތިއްބެވި 6 މެންބަރުންގެ ތެރެއިން ހަމަ ހުރިހާ 6 މެންބަރުން ވެސް މިކަމަށް ވޯޓު ދެއްވީ. އެހެންވީމާ، ކޮމިޓީގެ މިވަގުތު ތިއްބެވި ހުރިހާ ބޭފުޅުންގެ އިއްތިފާޤުން ކޮމިޓީގެ މަޝްވަރާ، ޖަލްސާތަކުގެ ކޯރަމަކީ 4 ކަމަށް މި ފާސްވީ. ދެން މިއޮތީ ހުށަހެޅުމުގެ އަނެއްބައި. އެއީ ކަމެއް ފާސްކުރުމަށް ބޭނުން ވާނީ ބޭނުންވާ އަދަދަކީ 6. އެއަކަށް އަޅުގަނޑު އަދި ވޯޓަކަށް ނާހަން އިނގޭތޯ. އެ ވޯޓަކަށް ނާހަން. އެއީ ޚިޔާލު ހުށަހަޅުއްވާފައި އެބައޮތް އެތަންކޮޅު ފަހުން އެންމެ ފަހުގެ މަރުޙަލާއެއްގައި އެބައި ގެންދާނީތޯ ނުވަތަ މިއަދު ގެންދާނީތޯ. (ވަގުތުކޮޅަކަށްފަހު) އެހެންވީމަ މިހާރު އޮފް ދަ ރިކޯޑް ކޮށްލި މަޝްވަރާގެ އަލީގައި އަޅުގަނޑު ހިތަށްއަރަނީ ރިޒާ ހުށަހެޅުއްވި ހުށަހެޅުން އަޅުގަނޑަށް 2 ވަނަ ބައި 2 ވަނަ ހުށަހެޅުން ވޯޓަށް އަހާލާނަމޭ. އެއީ ކަމެއް ބޮޑު ކޮމިޓީގެ ނަމުގައި ކަމެއް ނިންމާ ކަމެއް ފާސްކުރުމުގެ ވޯޓެއް އަހާއިރު އެ ވޯޓެއްގެ ފާސްވާ އަދަދަކީ 6 ދެއްތޯ. މަދުވެގެން ޖަލްސާގައި 6 މީހުން ތިބެގެން. ކަމެއް ފާސްކުރާ ޖަލްސާ އެއް ކަމަށްވަންޏާ ޖަލްސާއެއްގައި 6 މެންބަރުންނޭ ކޯރަމް އަކީ ދެއްތޯ. އެހެންވީމަ 4 އިން ފާސްވާނީ. އެހެންވީމަ މިހާރު ވަރަށް ސާފުކޮށް އެބަ އިނގެންޖެހޭ. ވާހަކަ އަކީ ކަމެއް ފާސްކުރާ ކޮމިޓީގެ ޖަލްސާ އެއް ކަމަށްވަންޏާ އެ ޖަލްސާއެއްގެ ކޯރަމް އަކީ 6 އޭ. ނުވަތަ ކަމެއް ފާސްކުރާނީ 6 އަށްވުރެ ގިނަ މެންބަރުން ތިއްބެވި ޖަލްސާއެއްގައޭ. ދެން ފާސްކުރާއިރު އެ ޖަލްސާގައި ހާޒިރުވެ ތިއްބެވި ބޭފުޅުންގެ އަޣުލަބިއްޔަތުންނޭ އެކަމެއް ފާސްކުރަންވާނީ. އެހެންވީމަ މަދުވެގެން 4 މެންބަރުންގެ ވޯޓަކުން މި ބޮޑު ކޮމިޓީގެ ނިންމުމެއް ނިންމޭނެ ދެއްތޯ. ނިންމޭނީ. އެއީ މީގަ ވިދާޅުވާ އެއްޗަކީ. އެއަށް އޮޅުމެއް ހުރިކަމަށްވަންޏާ.

ކުޑަހުވަދޫ ދާއިރާގެ މެންބަރު އަޙްމަދު އާމިރު ވާހަކަދެއްކެވުން:

އަޅުގަނޑަށް މިހާރު ކޮންމެވެސް ވަރަކަށް ކޮންފިއުޒް ވެއްޖެ އޮޅުން އަރާ އެބަ އިނގޭތޯ މިހާރު އަޅުގަނޑުމެން ކުޑަ ކޮމިޓީ އެއް މިނަގަނީ މިސާލަކަށް ބިލެއް ކުޑަކޮމިޓީ އެއް ވާހަކަ އަކީ 4 މީހުންގެ ކޯރަމްއެއް އަޅުގަނޑުމެން މިއޮތީ މިހާރު ފާސްކޮށްފަ. އާއްމު ބައްދަލުވުންތަކެއް. އެ އަޅުގަނޑުމެން މާނަކުރަނީ ހަމަ ކުޑަ ކޮމިޓީއެއްގެ މަސައްކަތް އިނގޭތޯ. އޭގަ ހިނގަމުންދާނީ. އެ އުސޫލަކުން ނޫންތޯ. ވަކިން ކުޑަ ކޮމިޓީއެއް ނަގާނީ ދެއްތޯ. އޭގެ ތެރޭގައި ނަގާފާނެ ތި ވިދާޅުވަނީ އަދި 4 އަށްވުރެ މަދުން ވެސް.

ރިޔާސަތުން ވާހަކަދެއްކެވުން:

އަޅުގަނޑުމެން މިހާތަނަށް މިނެގި ފާސްވި ވޯޓަކީ މި ކޮމިޓީގެ ބައްދަލުވުންތައް ރެގިއުލާރ ބައްދަލުވުންތައް އާއްމު ބައްދަލުވުންތައް ކުރިއަށްދާނީ 4 މެންބަރުން ތިއްބަވާ ކަމަށްވަންޏާ. އާއްމު މަޝްވަރާ ކުރުމުގެ ބައްދަލުވުމެއް ދާކަމަށްވަންޏާ 4 މެންބަރުންނޭ ކޯރަމަކީ. އެކަމަކު ބޮޑު ކޮމިޓީގެ ނަމުގައި ކަމެއް ނިންމަންޖެހޭ ނިންމުމެއް އޮތްކަމަށް ވަންޏާ އެ ނިންމުމެއްގައި މަދުވެގެން 6 މެންބަރުންގެ ކޯރަމް އެއް އޮންނަންވާނޭ. އެ ޖަލްސާގައި 6 މެންބަރުން ތިއްބަވަންވާނޭ. އެކަމަކު ކަމެއް ނިންމަވަންވާނީ އެ ތިއްބަވާ މެންބަރުންގެ އަޣުލަބިއްޔަތުންނޭ.

ފުނަދޫ ދާއިރާގެ މެންބަރު ޢަލީ ސަލީމު ވާހަކަދެއްކެވުން

އަޅުގަނޑު ބޭނުން އެ ފަހުން ވެސް މި ބަލާލާއިރުގައި އަޅުގަނޑު މި ވާހަކަ ދައްކާފައި އޮތް ކަމަށް އޮންނާނެ. އަޅުގަނޑު މި ހިތަށް އަރަނީ ތިހެން ތިކަން ހަދައިފިކަމަށްވަންޏާ އަނެއްކާ ޖަލްސާތައް ބޭއްވުމުގައި ވެސް ހާދަބޮޑު ތާއްޓެއް އަރާނޭ. މިސާލަކަށް ބިލެއް ފާސްކުރާއިރު އަޅުގަނޑުމެން ދާނީ އޯވަރ ހެޑް ބޭނުންކޮށްގެން ހަމަ ފަހަރަކު އެއްޗެއް ކޮންމެ ދުވަހަކު ވެސް އޮންނާނީ ފާސްކުރާ އެއްޗިހި ހަމަ ހުންނާނެ. އެހެންވެއްޖިއްޔާ ކޮންމެ ދުވަހަކު ކޯރަމް ވާންޖެހޭނެތާ ހަމަ 6 އަށް ވެސް. މިދެންނެވީ މިސާލަކަށް ޑްރާފްޓް ކުރަމުންދާއިރުގައި އަޅުގަނޑުމެން ވަކި ގޮތެއް މި ނިންމަނީ ހަމަ މިހެންނޭ އެހެންނޭއެހެންނޭ ކިޔާފަ އެއިރެއްގައި ތިބޭ މީހުން އެ މާއްދާއެއްގެ އެ ޕޮއިންޓެއް ދާނީ ފާސްކުރަމުންނެއް ނޫންހޭ. އެހެނެއްނޫންތަ ވާނީ. މުޅި ބިލު އަލުން ފާސްކުރަން އަނެއްކާ ވޯޓަކަށް އަހާތަ. އެހެންތޯ ހަދަނީ. އެހެންނޫނިއްޔާ މަސައްކަތް ކުރުމުގައި އެބަޖެހޭ އަނެއްކާ މީޓިންގ ރާވަން އެބަޖެހޭ މިއަދު ހުންނާނީ ހުސްކަންކަން ފާސްކުރާއޭ. މިއަދުގެ ކޯރަމް އަކީ މިއޭ. މިއަދުމީ މަޝްވަރާކުރާ ދުވަހޭ. މިއަދު އިންނާނީ 4 މީހުންނޭ ކޯރަމަކީ. މިހެން ވެސް ނުވާނެބާއޭ. ދެން ހަމަ ފިކުރުކޮށްބަލާށޭ މިކަންކަމުގެ މައްޗަށް ނިންމާލާއިރުގަ. އަޅުގަނޑަށް ކޮންމެހެން 6 އޮވެގެން މައްސަލަޖެހެނީ އެއް ނޫން. އެކަމަކު ކޮންމެ ޖަލްސާ އަކީ ވެސް ކަންކަން ފާސްކުރާނެ ޖަލްސާއެކޭ. އެހެންނޫނިއްޔާ އަޅުގަނޑުމެންނަށް އެޖެންޑާ ހެދުމުގައި އަނެއްކާ ވެސް ދިމާވާނެ ދަތިތަކެއް. މަސައްކަތް ކުރުމުގައި ހަމަ ޔަގީން ދިމާވާނެ ދަތިތަކެއް. އެއީ އަޅުގަނޑު ހަމަ ވިސްނާލުމަށްޓަކައި މި ވާހަކަ ވެސް މިދެންނެވީ އިނގޭތޯ.

ރިޔާސަތުން ވާހަކަދެއްކެވުން:

އާދެ، ސަލީމް އެ ފާހަގަކުރެއްވީ ރަނގަޅު ނުކުތާއެއް. ޙަޤީޤަތުގައި އަޅުގަނޑުމެންގެ މަސައްކަތް ރޭވިގެންދާ ގޮތުން ބިލުތަކުގެ ޑިބޭޓްތައް ވަކި ހިސާބަކަށްގޮސް ނިމިގެން އަޅުގަނޑުމެން ޑްރާފްޓިންގ ބިލުގެ މިސާލަކަށް މަޝްވަރާ ނިންމާފަ އަޅުގަނޑުމެން ނިންމާ ކޮމިޓީން ނިންމާ ނިންމުމުގެ ޑްރާފްޓްތައް ނިންމަމުން ގެންދާއިރު ހަމަ ކޮންމެ ބައްދަލުވުމަކީ މިސާލަކަށް 4 ބޭފުޅުންގެ، 4 މެންބަރުންގެ ކޯރަމެއް އޮވެގެން މަސައްކަތް ކުރިއަށް ގެންދިޔަޔަސް އެ ނިންމުމެއް ނުއެއް ނިންމޭނެ. އެހެންކަމަށްވަންޏާ އެ އަޅުގަނޑުމެންނަށް ކުރިއަށް ގެންދާނެ ގޮތެއް ވިސްނަން އެބަޖެހޭ. މިހާރު ފުރުޞަތަށް އެދިވަޑައިގެން ތިއްބެވި އާރިފާއި ރިޒާއާ. އެހެންވީމަ އާރިފް. ރިޒާ.

މިލަންދޫ ދާއިރާގެ މެންބަރު ޢަލީ ރިޒާ ވާހަކަދެއްކެވުން:

އާދެ، އަޅުގަނޑުގެ ވިސްނުން ހުރިގޮތަކީ ހަޤީޤަތުގައި ކުރީގެ ވެސް މަސައްކަތް ކުރިގޮތަށް ބަލާއިރުގައި ކޮމިޓީގައި މިހާރު 4 މެންބަރުން ތިބެގެން ކޯރަމް 4 މެންބަރުންގެ ކޯރަމެއް އޮވެއްޖެކަމަށްވަންޏާ މި ވާގޮތަކީ ބިލްތައް ޑްރާފްޓް ކުރުމުގަ ހަމަ ކުރިއަށްގެންދެވޭނޭ އެދުވަހަކު ކުރަން އޮންނަ މަސައްކަތެއް ބަލާފަ ހަމަ ޑްރާފްޓް ކުރަމުން އިޞްލާޙު ކުރަމުންތާ މިދަނީ. އެގޮތަށް ގޮސް ބަހައްޓާފަ ހަމަ މުޅި ބިލު އެއްކޮށް ފާސްކޮށް ނިންމާފަ މުޅި ބިލު އެއްކޮށް އެބަޖެހޭ ކޮމިޓީން ފާސްކުރަން. އެ ފާސްކުރުން ފާސްކުރެވޭނީ މަދުވެގެން 6 މެންބަރުން އެކުލެވޭ ކޯރަމެއް އޮންނަ މީޓިންގ ޖަލްސާއެއްގައޭ. އެހެންވީމަ...

ވައިކަރަދޫ ދާއިރާގެ މެންބަރު ޢަލީ އާރިފް ވާހަކަދެއްކެވުން:

އަޅުގަނޑަށް ހީވަނީ މިހާރު ސަލީމް އެ ވިދާޅުވާ ވާހަކަ އާއި ޢަލީ ރިޒާ އެވިދާޅުވާ ވާހަކަ އާއި ތަފާތުވެގެން އެއުޅޭ ހިސާބަކީ ވޯޓަކަށް ކޮންމެ ދުވަހަކު ދޭ ހެއްޔޭ. ކޮންމެ ދުވަހަކު ވޯޓަކަށް ނުދާނެ. އެހެންވީމަ މިހާރު މަސައްކަތްކުރާއިރުގައި އަޅުގަނޑުމެން އައިއްސަ ކީކޭތޯ ދަންނަވާނީ ހުރަހެއް ކުރިމަތިވީ. ސްތަމްލިންގް ބޮލޮކެއް ކުރިމަތިވެއްޖިއްޔާ އެއަށް ވޯޓެއް އަހަންޖެހޭ ހިނދުގަ އެ ވޯޓަށް ވެސް އަހާނީ 6 މީހުން ތިބެގެންނޭ. ކަމެއް ހުއްޓުން އަރައިފިއްޔާ. މިސާލަކަށް މިތާތިބޭ 4 މީހުންގެ މަދުވެގެން މިއޮންނަ 4 މީހުންގެ ކޯރަމުން އެތާތިބޭ 4 މީހުންނަށް އެއްބަސްނުވެވޭ ކަމެއް ދިމާވެއްޖިއްޔާ ދެން ބޭނުންވާނެ އިތުރު 2 މީހުން އޭގެ ވޯޓަށް އަހަން. އަޅުގަނޑަށް ހީވަނީ އެއީ ކަންނޭނގެ ޢަލީ ރިޒާ އެ ވިދާޅުވާ އެއްޗަކީ. އަޅުގަނޑަށް ގައިމު ވެސް މާނަކުރެވެނީ އެގޮތަށް. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ. މިހާތަނަށް މި ކޮމިޓީގެ މަސައްކަތް ގެންގޮއްސަ ހުރި ގޮތުން ޑްރާފްޓްތައް ހަދަމުން ގެންދިޔައިރު އެވަގުތު ތިއްބަވާ ބޭފުޅުންގެ ވިސްނުންހުރި ގޮތަށް ޑްރާފްޓް ނިމިގެންދަނީ. ދެން އަންނަ ބައްދަލުވުމެއްގައި އަނެއްކާ އެ ރިވިއުކޮށްލަން ވެއްޖިއްޔާ އަޅުގަނޑުމެން ހުންނާނެ ރިވިއުކޮށްލާފަ ވެސް އިނގޭތޯ. ރިވިއުކޮށްލާފަ ހުންނާނެ. ދެން ވޯޓަކަށް ދާންޖެހޭކަހަލަ ހާލަތެއް އައިއްސިކަމަށް.. ވަރަށްބޮޑެތި ޚިޔާލު ތަފާތުވި ކަމަށްވަންޏާ ވޯޓަކަށް ދާންޖެހޭ ކަހަލަ ހާލަތެއް އައިއްސި ކަމަށްވަންޏާ އެފަދަ ޖަލްސާއެއްގައި 6 މެންބަރުން ތިބެގެން ވޯޓަކަށް ގޮސްގެން ނިންމަންޖެހޭނީ. ދެން އެހެންވީމަ ހަޤީޤަތުގައި ޑްރާފްޓިންގ ޕްރޮސެސްގައި ހަމަ އެގޮތަށް އަޅުގަނޑު އެވަގުތު ތިއްބަވާ 4 ބޭފުޅުން އެ ބޭފުޅުން ފަރާތުން ނިންމަމުން ގެންދެވިދާނެ. އެކަމަކު ފަހުން އޭތި ރިވިއު ކުރަންޖެހޭނެ. އެކަމަކު ކުރީގައި އަސްލު އަޅުގަނޑުމެން އެއްވެސް ބިލެއް އަސްލު މިކޮމިޓީ އޭރު މުޅިން ނިންމިފަ އެއް ނެތް. އެކަމަކު އެ ހުރިހާ ޑްރާފްޓެއް ހުރިހާ މާއްދާތަކެއް ނިންމަމުން ނިންމަމުން އައިސް އެންމެފަހުން މުޅި އެތި ނިމިގެން އެއަށް އަނެއްކާ ހަމަ ކަނޑައެޅިގެން ކޮންމެ މާއްދާއަކަށް ފާސްކުރެވެމުން ގެންދެވޭނެ. އެ ފާސްކުރާ ފާސްކުރުން އަޅުގަނޑުމެންނަށް ދުރާލާ ނިންމާފަ ވެސް، ނިންމަމުން ވެސް ގެންދެވޭނެ. މިސާލަކަށް މިއަދުގެ ބައްދަލުވުމުގައި އަޅުގަނޑުމެންނަށް އެނައުސްކޮށްފަ ހުރިހާ ބޭފުޅުންނަށް އަންގަން ވެސް އެންގޭނެ ދެން އޮންނަ ބައްދަލުވުމެއްގައި އޮންނާނޭ އަޅުގަނޑުމެން ވޯޓުލުން. އެހެންވެ އެއްދުވަސް އެ ގޮތަށް ފާހަގަކޮށްފަވެސް ގެންދެވިދާނެ. އެހެންވީމަ އެ މައްސަލަ ހައްލުކޮށްލެވިދާނެ ކަމަށް އަޅުގަނޑަށް ފެންނާތީ އަޅުގަނޑު ހިތުން އަސްލު މިހާރު އަޅުގަނޑުމެން މި ކޮންމެ ވެސް ގޮތަކަށް އެބަ ނިންމަން.. ސަލީމު.

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

އަޅުގަނޑަށް ހަމަ މި ޕޮއިންޓްގައި ހަމަ އަދިވެސް ބޭނުން މިޕޮއިންޓްގެ މައްޗަށް ވިސްނާލާފަ ބާއްވަން ހުށަހަޅަން އިނގޭތޯ. އެހެން މިދެންނެވި ސަބަބަކީ އަޅުގަނޑު ހިތަށްއަރަނީ ކީއްކުރަންހޭ އަޅުގަނޑުމެން އަމިއްލަ އަށް މި މަސައްކަތް އުނދަގޫކުރާ ގޮތަކަށް ތި ހައްދަވަނީ. މިސާލަކަށް އެހެންކަމަށް ވަންޏާ އަޅުގަނޑުމެން ބިލެއް ޑްރާފްޓްކުރަން ހަޤީޤަތުގައި މިދިޔަ މަސައްކަތުގެ ތަޖުރިބާ އަކީ ވެސް ވަރަށްގިނަ ވަގުތު އެއީ. މިސާލަކަށް މަޝްވަރާ ކުރަންޖެހޭ މީހުންނާއި މަޝްވަރާކޮށް ކޮމިޓީތަކަށް ގޮސް އަނެއް ކަމެއްކޮށް ދިރާސާކޮށް ހަދައިގެން ބިލެއް ޑްރާފްޓްކޮށް އެންމެން އެއްބަސްވެގެން ނިންމަނީ. ނިންމާފައި އަނެއްކާ އެ ބިލު ފާސްނުވެގެން ވެސް އުޅެންޖެހޭނެ. އެއީވެސް އަމިއްލައަކަށްނޫންހޭ އެ އުނދަގޫކަން ވެސް މި ގެންނަނީ. އޭގެ ބަދަލުގައި މިސާލަކަށް އަޅުގަނޑު މަސައްކަތްކުރި ކޮމިޓީތަކުގައި ހަމަ ވަރަށްގިނަ ފަހަރަށް އެބަހުރޭ ދިމާވެފަ މިސާލަކަށް އަދަދެއް ނިންމާނީ ކިހިނެއްތޯ. ޕަސެންޓޭޖެއް ނިންމާނީ ކިހިނެއްތޯ. މިއިން ކޮންމެ ވަގުތަކު އެ ނުކުތާގައި މިޖެހެނީ ބަހުސް ކުރަން. ބަހުސްކޮށްފައި ގިނަ މީހުންނަށް ފެންނަ ގޮތަކަށް އެ ޑްރާފްޓް ނިންމުމަށްޓަކައި ހަމަ އެ ވަގުތުން ވަގުތަށް އެކަމެއް ނިންމަން ވެސް އެބަޖެހޭ. އެހެންވީމަ މި ކޮމިޓީގައި އަޅުގަނޑުމެން މި ހަދަނީ އެގޮތަށް ނުނިމޭނެ ގޮތެކޭ. އެކަމަށްޓަކައި ވަކިން ޚާއްސަކޮށް އެންމެންނަށް އަންގައިގެން ބައްދަލުވުމެއް ބާއްވާނެ ގޮތަކަށޭ ވަކި ކޯރަމެއްގައި މި ހަދަނީ. އެއީ އަޅުގަނޑުގެ ޕޮއިންޓަކީ. މަސައްކަތަށް ލަސްވާނެ ކަމެކޭ އަނެއްކޮޅުން އަޅުގަނޑުމެންގެ މަސައްކަތް އަޅުގަނޑުމެން އަމިއްލައަށް އުނދަގޫ ކުރަނީއޭ. ދެން މީގަ ޒިންމާ ހަމަ ކޮމިޓީގައި ހަމަ ފާހަގަކޮށްލަން ބޭނުން މިހާ ބޮޑު މުސާރަ އެއް އެންމެވެސް މިކިޔަނީ. އެހެންވީމަ ޒިންމާ ނަގައިގެން ހަމަ ކޯރަމް ހަމަކޮށްލައިގެން މިމަސައްކަތް ކުރުމަކީ މީ ހަމަ އެންމެންގެ ވެސް ކަމެއްތާ މީ. އެހެންވީމަ ހަޤީގަތުގައި މަސައްކަތަށް ޝައުޤުވެރިކަން ހުންނަމީހާ ހަމަ އަންނާނެ. ދެން ވޯޓުލާން ކޮންމެ ދުވަހަކު ކޮމިޓީ އަށް އަންނަ މީހާ އެއީވެސް މައްސަލަ އެއް. އަނެއްކޮޅުން ބައެއް ކަންކަމުގައި އަޅުގަނޑުމެން މި ބުނަނީ މިހާރަކުއެއް ނައިހެއް ނުހުރެވޭނެ. މަޖިލީހުގައި ނަން އިއްވާނެ. ފިޔަވަޅު އަޅާނެ. އެހެން ކަމަށްވަންޏާ ހަމަ މިއޮތީ ކޮންމެހެން ނުޖެހޭތާ ވިސްނާކަށް ވެސް. އަންނާނެތާ މީހުން ވެސް. އެހެންވެ އެ މަސައްކަތް އަހަރުމެން އަމިއްލަ އަށް ކީއްކުރަންހޭ އުނދަގޫ ކުރަންވީ އަޅުގަނޑު މި ހިތައް އަރަނީ. ހަމަ އަޣުލަބިއްޔަތުން ކަންތައްތައް ނިންމަމުން ދާގޮތަކަށް ކޯރަމް ވެސް އެ އޮންނަ ކުޑަ ކޯރަމެއްގެ ތެރެއިން ނިންމަމުން ދާގޮތަކަށް ބޭއްވީމަ މަސައްކަތް އަވަސްވެފަ ފަސޭހަވާނެ. އަސްލު ހަޤީޤަތުގައި ރަނގަޅު ވާހަކައެއް ހަމަ އަޅުގަނޑުމެން ނިންމައިފިއްޔާ ހަމަ 9 މީހުން ތިބެގެން ވެސް ނިންމިދާނެ. އެއީ ހަމަ އެންމެ ރަނގަޅުގޮތް. އެހެން ކަނޑައަޅައިފިއްޔާ 9 މީހުން ހަމަވަންދެން އުޅެން ވެސް ޖެހޭނެ. 6 މީހުންނޭ ނިންމީމަ 6 މީހުން ވެސް ހަމަ ރަގަޅު. ގޯހެކޭ ނޫނޭ އަޅުގަނޑު މިދަންނަވަނީ. އެކަމަކު މީގަ ހަމަ މަސައްކަތް ފެށީމަ ހުންނާނޭ އެދުވަހު ސްޓަކްވީމަ ބަހުސްކޮށް ގޮތެއް ނުނިމިގެން އަނެއްކާ ޕާރކްކުރާނީއޭ. ނޫނިއްޔާ ނިންމަމުންގޮސް އަނެއްކާ މިވީ އެއްކަލަ އަދަދު ހަމަކޮށްގެން ފާސްނުވެއްޖިއްޔާ ހަމަ އަނެއްކާ ވެސް އެނބުރިދާންޖެހޭނީ ފުރިތަނަށް. އެހެންވީމަ އަޅުގަނޑަށް ހަމަ ހީވޭ މަސައްކަތު އުނދަގޫތަކެއް އަންނާނެހެން. އެހެންވެ އަދިވެސް ހަމަ ސަމާލުކަމަށް ގެނެސްލީ ހަމަ.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ. މިހާރު ފުރުޞަތަށް އެދިވަޑައިގެން ތިއްބެވީ ނާޒިމާއި، އާމިރާއި، އާރިފާއި، ރިޒާއާ. ތަރުތީބުން އަޅުގަނޑު މިދަންނަވާލީ. ނާޒިމް.

ތުޅާދޫ ދާއިރާގެ މެންބަރު ނާޒިމް ރަޝާދު ވާހަކަދެއްކެވުން:

އާދެ، ޝުކުރިއްޔާ މުޤައްރިރު. އާދެ، އަޅުގަނޑަށް ހީވަނީ ޤާނޫނު ހެދުމަކީ އެކަހަލަ ގޮތަކަށް އޮންނަ ކަމެއް. ބައެއްފަހަރު މި ވާގޮތަކީ ބިލުތައް މި އަންނަނީ ކޮމިޓީން އައިސްގެން ކޮމިޓީގައި ހުރިހާ މަސައްކަތެއް ކޮށް މި ހުރިހާ ވާހަކަ އެއް ދެކެވި، ހުރިހާ ވަގުތެއް ހޭދަކޮށް މަޖިލީހަށް މި ދަނީ އޭތި ފާސްކުރަން. އެކަމަކު މަޖިލީހުން އޭތި ފާސްނުވެ ވެސް ހިނގައިދާނެ. އެހެންވީމާ، ޤާނޫނު ހެދުމަކީ އެގޮތަށް އޮންނަ ކަމެއް. އަޅުގަނޑުމެން މި މަޖިލީހުގެ ނަމޫނާ އެއް ކަހަލަ ގޮތަކަށް މިދަނީ މި ކޮމިޓީ ރޭވިފައި މިއޮތީ. މިސާލަކަށް 4 މީހުންނަކީ ކޯރަމްއޭ. ޖަލްސާ އެއް ބޭއްވުމުގެ އެންމެ ކުޑަ ކޯރަމަކީ 4 މީހުން ކަމަށް ބަލާފައި ޖަލްސާ ބާއްވަނީ މި. އެހެންނަމަވެސް، އޭގައި އަޅުގަނޑުމެންނަށް މި ވާގޮތަކީ ނިންމުންތަކެއް ނުނިންމެނީ. އޭގެ މާނަ އަކީ އެހެންނަމަވެސް، ޑްރާފްޓްތައް ދާނީ އިޞްލާޙު ކުރެވެމުންނޭ ދާނީ. އެ ބިލުތައް އިޞްލާޙު ކުރެވެމުން މިދަނީ އިޞްލާޙު ކުރެވިފައި ހުރި އެއްޗެއްސަށް މި ވޯޓަށް އަހަނީ 6 މީހުންގެ ކޯރަމް އޮންނަ ޖަލްސާއެއްގައި. އެހެންނޫނިއްޔާ އެއަށް ވޯޓަކަށް ނޭހޭނެއޭ އޭތި ފާހެއް ނުކުރެވޭނެއޭ. އެގޮތަށް އެ އެއްޗެހިތައް އިޞްލާޙު ކުރެވުމުގެ މަސައްކަތް ކުރިއަށް ގެންދެވިދާނެއޭ 4 މީހުންގެ ކޯރަމް އޮންނަ ޖަލްސާއަކުން. އިޞްލާޙު ކުރިކަމަށް ވިޔަސް ވެސް އޭތި ފާސްކުރަން އެބަ ޖެހެއޭ 6 މީހުން ހާޒިރުވާ ޖަލްސާއަކުން. 4 މީހުންގެ ވޯޓު ލިބެން ޖެހެނީ. 6 މީހުން ހާޒިރުވާ ޖަލްސާއެއްގައި ނޫނީ އެއަށް ވޯޓަކަށް ނޭހޭ. އެގޮތަށް ހަމަ އެއީ އަޅުގަނޑަށް ހީވަނީ ހަމަ ރައްޔިތުންގެ މަޖިލީހުގައި ވެސް މިކަންތައްތައް ކަންނޭނގެ. ކޮމިޓީތަކުގައި މި ތިބެނީ 11 ވަރަކަށް ބޭފުޅުން ތިއްބަވައިގެން މި ކަންތައްތަކެއް ނިންމަނީ. ނިންމާފައި މަޖިލީހަށް މި ހުށަހަޅަނީ ރިޕޯޓެއް. ހުށަހެޅީމަ މަޖިލީހުން އޭތި ފާސް ނުވެ ވެސް އެބަދޭ. އެހެންވީމާ، އެއީކީ އަދި މައްސަލަ އެއް ނޫނޭ. އެކަހަލަ ކަންތައްތައް ޤާނޫނު ހަދާއިރުގައި ހަމަ އެގޮތަށް ދިމާވާނެކަން ވިސްނައިގެން އަޅުގަނޑުމެން މަސައްކަތް ކުރިއަށް ގެންދިޔައީމަ ހުންނާނީ ރަނގަޅަށް ކަމަށް އަޅުގަނޑަށް ފެންނަނީ. ޝުކުރިއްޔާ.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ. މިހާރު އަޅުގަނޑުމެންނަށް ޙަޤީޤަތުގައި އެންމެ ސިމްޕަލްކޮށް ބަލާކަމަށް ވަންޏާ ކަމެއް ފާސްކުރަން އަޅުގަނޑުމެން މިކިޔަނީ މަދުވެގެން 6 މެންބަރުންގެ ޖަލްސާއެއްގައި މަދުވެގެން 4 މެންބަރުންގެ ވޯޓަކުންނޭ ކަމެއް ފާސްވާނީ. އެއީ ފޯމިއުލަރ އަކީ އިނގޭތޯ. ނުވަތަ އެއަށްވުރެ މައްޗަށް ގެންދަންވީތޯއޭ. އެއަށްވުރެ މައްޗަށް ދާކަމަށް ވަންޏާ އެންމެ ބޮޑު އަދަދަކަށް އުޅޭނީ މަދުވެގެން 6 މެންބަރުންގެ ޖަލްސާއެއްގައި މަދުވެގެން 6 މެންބަރުންގެ ވޯޓު ދީގެން. އެއީ މުޅި ކޮމިޓީގެ އަޣްލަބިއްޔަތެއް ކަމަށް ވަންޏާ އެ 6 މެންބަރުންގެ ވޯޓު ބޭނުންވާނެ ކޮންމެ ކަމަކަށް ވެސް. އެއީ 11 މެންބަރުން ތިއްބަވާއިރު އިނގޭތޯ. އެހެންވީމާ، އަޅުގަނޑުމެން އެންމެ މަތީ މިންގަނޑަކީ މި ކޮމިޓީ އިން ނިންމާ ނިންމުމެއް ނިންމާނީ މިސާލަކަށް، މުޤައްރިރު ހޮވުމުގައި ވެސް އަސްލު ގަވާއިދުގައި މިއޮތީ 6 މެންބަރުންގެ އަޣްލަބިއްޔަތުންނޭ. އެއީ މުޅި ޖުމްލަ މުޅި ކޮމިޓީގެ މެންބަރުންގެ އަދަދުގެ އަޣްލަބިއްޔަތުން. އެހެންވީމާ، ކަމެއް ފާސްކުރަން ހަމަ އެ އަޣްލަބިއްޔަތު އޮތުމަކީ އެންމެ ބުއްދިވެރި ކަމަކަށް ނުވެދާނެ. އެއީ އަޅުގަނޑުމެންގެ މަސައްކަތް ކުރިއަށް ގެންދާއިރު ހުރިހާ މެންބަރުން އެއްއިރެއްގައި ވެސް ހާޒިރުވެވަޑައިގަންނަވާނެ ކަމަކަށް އަޅުގަނޑުމެން ބަލައިގެން، މިހާތަނަށް ކަންތައް ވީގޮތުން ބަލައިގެންނެއް ނުވާނެ. އެހެންކަމަށް ވަންޏާ ކަމެއް ފާސްކުރާއިރު 6 މެންބަރުންގެ ވޯޓުން ފާސްވުން އޮތުން އެއީކީ ބޮޑު އަދަދެކޭ. ދެން މިއޮންނަނީ އެއަށްވުރެ ދަށަށް މިއޮތީ ފަހެއް އިނގޭތޯ. އޭގައި 5 ތޯ މިހާރު ޙަޤީޤަތުގައި އެއީ 5 މެންބަރުންގެ ވޯޓުންތޯ ކަމެއް ފާސްވާނީ ނުވަތަ 4 މެންބަރުންގެ ވޯޓުންތޯ ކަމެއް ފާސްވާނީ. މިހާރު މި ވާހަކަދެކެވޭ ވާހަކަ އަކީ 4 މެންބަރުންގެ ވޯޓުން ކަމެއް ފާސްކުރަން އެންމެ ރަނގަޅޭ 6 މެންބަރުން ތިއްބެވި ޖަލްސާއެއްގައި. އެހެންވީމާ، އެވަރު އަޅުގަނޑަށް ހީވަނީ ހަމަ އެއީ އަޅުގަނޑުމެންނަށް ހަމަ ރަނގަޅު ކަމެއްހެން. އަޅުގަނޑުގެ ޚިޔާލަކީ އެއީ. އެހެންވީމާ، ރިޒާ ޙަޤީޤަތުގައި ހުށަހަޅުއްވާފައި މިއޮތީ ވެސް އެހެން. އެއީ 6 މެންބަރުން ކަމެއް ފާސްކުރާކަމަށް ވަންޏާ ފާސްކުރާނީ 6 މެންބަރުން ތިއްބެވި ޖަލްސާއެއްގައޭ. 4 މެންބަރުންގެ އަޣްލަބިއްޔަތުންނޭ. އެއީ 4 މެންބަރުންގެ ވޯޓުން. އެހެންވީމާ، ޖުމްލަ 4 މެންބަރުންގެ ވޯޓުން ކަމެއް ފާސްކުރަމުން ގެންދެވޭނެ. އެކަމަކު މިކަހަލަ ކަމެއް ފާހެއް ނުކުރެވޭނެ 4 މެންބަރުން ތިއްބެވި ޖަލްސާއެއްގެ އިއްތިފާގުން ވެސް ފާހަގަ އެއް ނުކުރެވޭނެ. 6 މެންބަރުން ތިއްބަވައިގެން ވާނީ. އާދެ، އެހެންވީމާ، އެ ތަފާތާއި އެއްކޮށް އަޅުގަނޑުމެން ގޮތެއް ނިންމުން. އާދެ، މި ބައްދަލުވުމުގައި އަޅުގަނޑު ތަންކޮޅެއް ކުރިން ދެންނެވި ވާހަކަ އަކީ މިހާރު އަޅުގަނޑުމެން މި ހިނގަމުންދާ ކުރިއަށް ގެންދާ ބައްދަލުވުމުގައި ކަނޑައެޅިގެން ރަސްމީ ގޮތުން އެއް ޕާޓީ ހާޒިރުވެވަޑައިގެންފައި ނެތޭ. އެހެންވީމާ، އަޅުގަނޑުމެން މި ނިންމުން ނިންމާފައި އަދި އޭގެ ބޭފުޅަކުވެސް އިންނެވި ދުވަހެއްގައި މި ރިވިއު ކޮށްލުމަކީ އެންމެ ރަނގަޅު ގޮތްކަމަށް އަޅުގަނޑަށް ފެންނަ ގޮތްކަމަށް ވާތީ އަޅުގަނޑު އެވެސް ހަމަ ދަންނަވާލަން ތިބޭފުޅުންގެ ލަފަޔަށް. ދަންނަވާލާފައި އަޅުގަނޑުމެން މިހާރުން މިހާރަށް މިގޮތް އަދި މިވަގުތަށް ނިންމިދާނެ އިނގޭތޯ ނިންމައިގެން ކުރިއަށް ގެންދެވިދާނެ. އެކަމަކު އަޅުގަނޑަށް ފެނޭ ގަވާއިދު ނިމިގެން އަންނައިރު އައިސް އަނެއްކާ މިއަށް ފުރުޞަތެއް ދެއްވަން އެބޭފުޅުން ވެސް ތިއްބަވައިގެން އެބޭފުޅުންގެ މެންބަރަކު ވެސް އިންނަވައިގެން މިއަށް އަޅުގަނޑުމެން ރިވިއު ކުރަން. އާދެ، އެހެންވީމާ، އެ ފުރުޞަތުގައި ކުރިއަށް ގެންދެވޭނެ ދެއްތޯ. ދެން މިހާރު އަޅުގަނޑު ކުރިން ވެސް ދެންނެވިހެން ރިކުއެސްޓް ކުރައްވާފައި ތިއްބެވި މިހާރު އޮފް ދަ ރެކޯޑް އާރިފް ވާހަކަދައްކަވަނީ. ހަމަ އޮން ދަ ރިކޯޑް.

ކުޑަހުވަދޫ ދާއިރާގެ މެންބަރު އަޙްމަދު ޢާމިރު ވާހަކަދެއްކެވުން:

އާދެ، ޝުކުރިއްޔާ އިނގޭތޯ. އަޅުގަނޑު ހަމަ އެންމެ ފުރަތަމަ ވެސް ދެންމެ މުޤައްރިރު ތި ވިދާޅުވި އެއްޗަކާއި ގުޅޭގޮތުން އަޅުގަނޑު ކަންބޮޑުވާ ނުކުތާ އެއް ވެސް ފާހަގަކޮށްލާފައި އަޅުގަނޑުގެ އަސްލު ޕޮއިންޓަށް ދާނީ. މިހާރު ދެންމެ މުޤައްރިރު ވިދާޅުވެއްޖެ އަޅުގަނޑުމެން މިހާރު މި ކޮމިޓީ އިން ވަކި ގޮތަކަށް ނިންމާފައި އަދި ހަމަ މީގެ ތެރޭގައި ނުހިމެނޭ ސިޔާސީ ޕާޓީގެ މެދުގައި އަދި އެކަން ރިވިއު ކުރެވިދާނެއޭ. އެ ވިސްނުން އަޅުގަނޑުމެން ގެންގުޅެން ފަށައިފިކަމަށް ވަންޏާ އަޅުގަނޑަކަށް ހިއެއް ނުވޭ އެއީކީ އެހާ ރަނގަޅު ގޮތަކަށް ވާނެހެންނެއް. އޭރުން ހަމަ ކޮންމެ ކަމެއް ވެސް އަޅުގަނޑުމެން ފާސްކުރަން ޖެހޭނީ ހަމަ އެގޮތަށް. އެހެންވީމާ، އެއީ އަޅުގަނޑު އެހާ ތާއީދުކުރާ ކަމެއް ނޫން. ދެން ހަމަ ޢަލީ ރިޒާގެ އެ ވިސްނުމަށް އަޅުގަނޑު ތާއީދުކުރަން. އެހެންނަމަވެސް، އަޅުގަނޑަށް އަދިވެސް ހަމަ މީގައި އޮޅުންއަރާ ކަމެއް. 4 މީހުން ތިބެގެން އަޅުގަނޑުމެން ހަމަ ދާނީ މާއްދާއަކުން މާއްދާއަކުން ޑްރާފްޓް ކުރަމުން. އެ މާއްދާ އެދަނީ އުސޫލެއްގެ ގޮތުން ފާސް ކުރެވެމުން. ޙަޤީޤަތުގައި ޢަލީ ސަލީމް އެ ވިދާޅުވާ ވާހަކަ އަކީ އަޅުގަނޑުމެން ހަމަ ތަންކޮޅެއް އަދިވެސް ހަމަ ފުންކޮށް ވިސްނަންޖެހޭ ކަމެއް. ފާސްކުރަމުން ގޮސް މުޅި ބިލުގެ އަނެއްކާ ހަމަ ވަކިން 6 މީހުން ތިބެގެން އަޅުގަނޑުމެން އަހާނީތޯ. މީގައި އެބައޮތް ވަރަށް ރީތިކޮށް ކުޑަ ކޮމިޓީ އެއް ނެގޭނެ ގޮތްތަކެއް ވެސް ކަނޑައެޅިފައި އިނގޭތޯ. ކުރީގައި އަޅުގަނޑުމެން މި މަޖިލީހުގައި ކަންތައް ކުރަމުން މި އަންނަ ގޮތަކީ، ސަބް ކޮމިޓީ އެއް އަޅުގަނޑުމެން މި ނަގަނީ. ނަގާފައި ބައެއް ސަބް ކޮމިޓީގެ ކޯރަމް އަކީވެސް ވަކި އަދަދެއް ކަނޑައަޅާފައި އެ ކޯރަމް އޮވެގެން އަޅުގަނޑުމެން ބައްދަލުވުން ބާއްވަމުން ގެންދަނީ. ގެންގޮސްފައި ދެން ބޮޑު ކޮމިޓީއަކަށް ގެންދަންވާ ކަންތައްތައް ބޮޑު ކޮމިޓީއަކަށް މި ގެންގޮސްގެން ނިންމަނީ. އެހެންވީމާ، އަޅުގަނޑު ހަމަ އުފެދޭ ސުވާލަކީ، ކުޑަ ކޮމިޓީއެއްގެ ގޮތުގައި އަޅުގަނޑުމެން ކަނޑައަޅާނީ ކިހާވަރެއްގެ އަޣްލަބިއްޔަތެއްތޯ ނޫނިއްޔާމުން ޖަލްސާ ކުރިއަށް ގެންދަން އަޅުގަނޑުމެން ކޮމިޓީގެ މަސައްކަތް ކުރިއަށް ގެންދަން ކަނޑައަޅާނީ ކިހާވަރެއްގެ ކޯރަމެއްތޯ. އެ އެއްޗެހިތައް އެބަ އޮޅުންއަރާ އިނގޭތޯ ދެފުށަށް. ސަލީމްގެ ވާހަކައަށް ވެސް އަޅުގަނޑު ތާއީދު ކުރަން. އަދި ހަމަ ރިޒާގެ ވާހަކައިގައި ވެސް ހަމަ އެވިދާޅުވާ އެތި މިދެންނެވި އުސޫލުން ވެއްޖެކަމަށް ވަންޏާ މުޅި ބިލު އެއްކޮށް ކޮމިޓީއަކުން ފާސްކުރަން ވެއްޖެކަމަށް ވަންޏާ އެގޮތް ރަނގަޅު. އެކަމަކު، މައްސަލަތަކެއް ނިކުންނާނެ ކޮންމެ މާއްދާ އެއް ވަކިވަކިން ހަމަ އެ 6 މީހުންގެ ތެރޭގައި އަހަންވެއްޖެކަމަށް ވަންޏާ. މަސައްކަތް އަޅުގަނޑުމެންނަކަށް އަވަހެއް ނުވާނެ އިނގޭތޯ. ޝުކުރިއްޔާ.

ވައިކަރަދޫ ދާއިރާގެ މެންބަރު ޢަލީ ޢާރިފް ވާހަކަދެއްކެވުން:

އަޅުގަނޑު މިހާރު ތީގެ ސޮލިއުޝަނެއް އިނގޭތޯ. މިހާރު ފުދޭވަރަކަށް ތިފަޅިން ކޮންފިއުޒްކޮށް ތި އުޅެނީ އިނގޭތޯ. މީގެ ސޮލިއުޝަނަކީ 133 ވަނަ މާއްދާގައި އެބަ ގަވާއިދު އަޅުގަނޑުމެން އެބަ ހަދަން ޖެހެއޭ، މި ކޮމިޓީގެ ގަވާއިދު ހަދަން ޖެހެއޭ އެބައޮތް ބުނެފައި ކޮންމެ ކޮމިޓީއެއްގައި ވެސް. އެހެންވީމާ، އަޅުގަނޑު ހުށަހަޅަން 4 ސްޓޭޖަކަށް މިކަން ކުރަން އިނގޭތޯ. ގަވާއިދުގައި ލިޔަންވީ އުނދަގުލެއް ނުވާނެ ޢަލީ. ގަވާއިދުގައި ލިޔަންވީ ޑްރާފްޓިންގ ސްޓޭޖްގައި އަޅުގަނޑުމެން މިހާރު ފާސްކޮށްފައި އޮތްގޮތަށް 4 މީހުންނޭ ކޯރަމަކީ. ދެން ރިޕޯޓް ތައްޔާރުކޮށްފައި އިނގޭތޯ އެ ޑްރާފްޓްކޮށް ނިންމާފައި އެބިލު އަޅުގަނޑުމެން ހައުސަށް ޕްރެޒެންޓްކުރަން ގެންދިއުމުގެ ކުރިން މުޅި އެއްޗަށް ވޯޓަށް އެހިދާނެ. އޭގައި 6 މީހުން ތިބެންވާނެ. އޭރުން ވާގޮތަކީ، މިތާ ތިބި މިނިވަން 6 މީހުން އޭތި ވަރަށް ތަރޯވާނެ. އޭރަކުން ގައިމު ވެސް އެތާކަށް ގެންގޮސްފައި ހައުސަށް އަޅުގަނޑުމެން މީތި ވެއްދުމަށްފަހުގައި މައްސަލައެއް ނުޖެއްސޭނެ ކޮމިޓީގެ އެއްވެސް މީހަކަށް ތިމަންނައަކަށް އެނގިފަ އެއް ނެތޭ މިކަން ހިނގި ގޮތެއް. މިހާރު ފުރަތަމަ ސްޓޭޖަކީ އެހެންވީމާ، ޑްރާފްޓް ކުރާއިރުގައި 4 ކޯރަމް. ދެން ރިޕޯޓް ތައްޔާރުކޮށްފައި އެއަށް އެބަ އެ ރިޕޯޓް ތައްޔާރުކުރުން އެއީ ދެވަނަ ސްޓޭޖް. އެއަށް ވޯޓަށް އެހުން ތިންވަނަ ސްޓޭޖް. އެ ސްޓޭޖްގައި އަޅުގަނޑަށް ޔަޤީން ރިޒާ އެ ވިދާޅުވަނީ މަދުވެގެން 6 ތިބެން ޖެހޭނެއޭ. އަޅުގަނޑާއި ނާޒިމާއި ވެސް މި ތާއީދު ކުރަނީ އެއަށް. ޢާމިރު ވެސް އެބަ ތާއީދުކުރޭ ފޯރ އެން އެކްސްޓެންޓް. ދެން 4 ވަނަ ސްޓޭޖަކީ މުޤައްރިރު ގެންގޮސް އެ ރިޕޯޓް ހައުސަށް ޕްރެޒެންޓް ކުރުން. އެހެންވީމާ، އެ ޕްރެޒެންޓް ވާއިރުގައި އަޅުގަނޑުމެން އެންމެން ގައިމު ވެސް މަދުވެގެން 6 މީހުންނަށް އޮންނާނީ އޭތި ވަރަށް ރަނގަޅަށް ފިލާފައި. އެއީކަންނޭނގެ މި ރިޒާ އެ ބޭނުންފުޅުވާ ގޮތަކީ. ދެން އަޅުގަނޑު ސްޓޭޖް ބައި ސްޓޭޖް މި ކިޔާލީ ޙަޤީޤަތުގައި ވެސް މިކަމުގެ ފަސޭހައަކަށް. ދެން މަސައްކަތަށް އުނދަގޫ ކުރާކަށެއް ނޫން އަޅުގަނޑުމެން އެއްގޮތަކަށް ވެސް މިއުޅެނީކީ. އަނެއްކާ މަސައްކަތް އެތަނަށް ދާއިރު ޔަޤީން 6 މީހުން ތިބޭނީ ގައިމު ވެސް އެއަށް ވަރަށް ފަރިތަވެފައި. އެހެންވީމާ، އަޅުގަނޑު ހަމަ ވަރަށް ބޮޑަށް ތާއީދުކުރަން އެއަށް. ދެން ޢަލީ ސަލީމްގެ ތި އުޅޭ ކީކޭތޯ ދަންނަވާނީ ވިސްނުންފުޅު ގޯހެކޭ ދަންނަވާކަށް ނޫން. މަނިކުފާނު އުޅުއްވާފައި ހުރީ މިދިޔަ ދައުރުގައި މި ގަވާއިދުގެ ކުރީ ކޮމިޓީތަކުގައި މަނިކުފާނު އުޅުއްވާފައި ހުރީ ވަރަށް ވަރުގަދަ ކޮމިޓީ އެއް ކަމުގައިވާ މާލިއްޔަތު ކޮމިޓީ. އެއީ ކޮންމެ ދުވަހަކު ނަންބަރު ތަކަކާ ހެދި ތަޅާފޮޅާ ކޮމިޓީއަކަށް ވާތީ އެކަހަލަ ދަތިތައް އަޔަސް، އަޅުގަނޑަކަށް ޤަބޫލެއް ނުކުރެވޭ މިކަހަލަ ކޮމިޓީތަކުގައި ކޮންމެ ދުވަހަކު ކޮންމެ ދުވަހަކު ކޮންމެ ދުވަހަކު ވޯޓު އަންނާނެހެންނެއް ޤަބޫލެއް ނުކުރެވޭ. ދެން އަޅުގަނޑު މިދެންނެވި ގޮތަށް ސްޓޭޖް ބައި ސްޓޭޖް ދާކަމަށް ވެއްޖެއްޔާ އެންމެންނަށް ވެސް އޮންނާނީ މީތި އެނގިފައި. އެހެންވީމާ، އެވާހަކަ ދަންނަވާލީ ހަމަ.

މިލަންދޫ ދާއިރާގެ މެންބަރު ޢަލީ ރިޒާ ވާހަކަދެއްކެވުން:

އާދެ، މިހާރު މި ދިމާވެގެން އުޅޭ މައްސަލައިގައި ދެން އަޅުގަނޑު އަދިވެސް އިތުރަށް ސާފުކޮށްލައިދޭން ބޭނުންވޭ. މީގައި ދިމާވާ ގޮތަކީ އަސްލުގައި ބިލުތައް ޑްރާފްޓް ކުރާއިރުގައި މަދުވެގެން 4 މީހުން ތިބެއްޖެކަމަށް ވަންޏާ އެއީ މަޖިލީހުގެ މި ކޮމިޓީގެ ކޯރަމޭ އެއީ. އެހެންވެއްޖެކަމަށް ވަންޏާ އެ 4 މީހުން ހާޒިރުވެ ތިބޭ ކޮމިޓީއެއްގައި އެއީ ކޯރަމް ކަމަށް ބަލާފައި އޭތި ކުރިއަށް ގެންދާނީއޭ. އެއީ ބިލުތައް ޑްރާފްޓްކޮށް ނުވަތަ އިޞްލާޙު ކޮށް މިކަންތައްތައް ކުރާއިރުގައި ކޯރަމްގައި އެކަން ގެންދާނީއޭ. ދެން ޢާންމު ގޮތެއްގައި މި ވާގޮތަކީ، ހުރިހާ މަސައްކަތެއް ކޮށްފައިވެސް އަދި ބިލެއްގެ ހުރިހާ އިޞްލާޙެއް ގެނެސް ނިންމާފައި ވެސް މި ވާގޮތަކީ އެންމެ ފަހުގެ ސްޓޭޖްގައި އެބަ ޖެހޭ ބިލު އެއްކޮށް ކޮމިޓީ އިން ފާސްކުރަން މުޅި ބިލު އެއްކޮށް ފޮނުވާނީތޯ މުޅި މަޖިލީހަށް މިހާރު މި އޮތްގޮތް އޯކޭތޯ. އެހެންވެއްޖެކަމަށް ވަންޏާ އެ ސްޓޭޖްގައި މަދުވެގެން 6 މެންބަރުން ހާޒިރުވެ ތިބޭ ކޮމިޓީއަކުންނޭ އޭތި ފާސްކުރަން ޖެހޭނީ. އެއްވެސް ނިންމުމެއް މަޖިލީހަށް ފޮނުވާކަމަށް ވަންޏާ ނިންމަން 6 މީހުން ތިބެން ޖެހޭނެއޭ ހާޒިރުވެ. އޭގެ އަޣްލަބިއްޔަތުން ފާސްވާގޮތަކަށް އެ ނިމުނީއޭ. އެޔޭ އަޅުގަނޑު އަސްލު މި ދަންނަވާ ގޮތަކީ. އެހެންވެ ހަމަ އެތަންކޮޅު ސާފުކޮށްލަން.

ރިޔާސަތުން ވާހަކަދެއްކެވުން:

އާދެ، ޝުކުރިއްޔާ. ޙަޤީޤަތުގައި މިހާރު އަޅުގަނޑުމެން ކުރިން އަޅުގަނޑު ދެންނެވިހެން މީގެ ހިސާބު އަދަދަކީ މިހާރު ގަވާއިދުގައި އޮތްގޮތުން ވެއްޖެއްޔާ 6 މެންބަރުންގެ އިއްތިފާޤުން ނުވަތަ 6 މެންބަރުން ތިއްބަވާ ކޮމިޓީއެއްގެ ބައްދަލުވުމެއްގައި 6 މެންބަރުންގެ އިއްތިފާޤުން ފާސްވެއްޖެއްޔާ ކޮމިޓީ އިން އެ ފާސްވީ އެއީ އެންމެ ބޮޑުވަރު ޙަޤީޤަތުގައި. އެއީ މިހާރު ކޮމިޓީތަކުގެ ގަވާއިދުގައި އޮތްގޮތް. އެއީ 11 އިން ހައެއް ވީމަ މުޅި ކޮމިޓީގެ އަޣްލަބިއްޔަތު ލިބުނީތާ ދެއްތޯ. އެ ހައެއް އެ އަދަދުތޯ ކަމެއް ފާސްކުރަން. ނޫން މިހާރު އަޅުގަނޑު މި ދަންނަވާ ވާހަކަ އަކީ، މުޅި ކޮމިޓީގެ ނިންމުމަކަށް ވެސް ހަމަ މެކްސިމަމް ބޭނުންވާނީ ހައެކޭ އިނގޭތޯ. ދެން މިހާރު އަޅުގަނޑުމެންނަށް މި ދެކެވޭ ވާހަކަ އަކީ 4 މީހުންނަށް އަސްލުގައި ކޮމިޓީގެ ނިންމުމެއް ނިންމޭނެއޭ. އެއީ 6 މެންބަރުންގެ ބައްދަލުވުމެއްގައި 4 މީހުންގެ އަޣްލަބިއްޔަތު ހަތަރެއްތާ އެއީ. އެއީއޭ އެ ޕޮއިންޓަކީ. ގަވާއިދުގައި މިއޮތީ މުޤައްރިރު ހޮވާއިރު މިސާލަކަށް، މުޤައްރިރު ހޮވާއިރު މި ނިންމެނީ މުޅި ކޮމިޓީގެ އަޣްލަބިއްޔަތު އެއީ ހައެއް އިނގޭތޯ. އެހެންވީމާ، މުޅި ކޮމިޓީގެ އަޣްލަބިއްޔަތު އެއީ މެކްސިމަމްތާ އެއީ ހައެއް. ދެން އެއަށްވުރެ ބޮޑަކަށް ދެން ކޮމިޓީގެ ހާޒިރީއެއް ދެން ނާންނާނެ ދެއްތޯ. އެހެންވީމާ، އަޅުގަނޑުމެން މިހާރު މި ނިންމަނީ 6 މެންބަރުން ތިއްބަވާ ބައްދަލުވުމެއްގައި ހަތަރަކުންނޭ ފާސްވާނީ. މާނަ އަކީ ކޮމިޓީގެ ނިންމުމެއް ނިންމޭނީ 4 މެންބަރުން ވޯޓު ދީގެންނޭ. އެ ތަފާތު މި ބުނަނީ. އެހެންވީމާ، އެއިން އެންމެ ރަނގަޅު ވާކަމަށް ވަންޏާ ކޯރަމެއްގެ ހައެއްކަމަށް ނިންމާލެވޭނެ. އެއީ ހައެއްގެ ކޯރަމްގައި އަސްލު ހަތަރު ވޯޓު ލިބޭނެ. އެއީ އަޅުގަނޑުގެ ވާހަކަ އަކީ. (ވަގުތުކޮޅަކަށްފަހު) މިހާރު ކޯރަމާއި ބެހޭގޮތުން ދެކެވުނު ވާހަކަތަކުގެ އަލީގައި އަޅުގަނޑު މިހާރު ވޯޓަކަށް އަހާލާނަން އިނގޭތޯ. ރިޒާ ހުށަހަޅުއްވާފައި އޭރު އާރިފް ތާއީދު ކުރައްވާފައި އޮތީ އިނގޭތޯ. ތާއީދު ކުރައްވާފައި އޮތް ހުށަހެޅުމަކީ މި ކޮމެޓީގެ ނަމުގައި ފާސްކުރާ ފާސް ކުރުމެއް ފާސް ކުރަންވާނީ 6 މެންބަރުން ހާޒިރުވާ ކޮމެޓީގެ އަޣުލަބިއްޔަތު ވޯޓަކުންނެވެ. (ވަގުތުކޮޅަކަށްފަހު) އަޅުގަނޑު އަނެއްކާ ވެސް ތަކުރާރު ކޮށްލަން ބޭނުންވަނީ އަޅުގަނޑުމެން މިހާރު މި ނިންމަނީ ރިޒާ ހުށަހެޅުއްވި ކަމަށް އަނެއްކާ ވެސް ބަލާނީ އިނގޭތޯ. ރިޒާ ހުށަހަޅުއްވާ އާރިފް ތާއީދު ކުރެއްވި. މުޅި ކޮމެޓީގެ ނަމުގައި ނިންމާ ނިންމުމެއް ނިންމަން ވާނީ 6 މެންބަރުންގެ ކޯރަމެއް އޮންނަ ޖަލްސާއެއްގައި އަޣުލަބިއްޔަތަކުން. ފެނިވަޑައިގަންނަވާ ބޭފުޅުން ވޯޓު ދެއްވުން އެދެން. އެހެންވީމަ، މިއަށް ވޯޓު.. އަޅުގަނޑަށް ފެންނަނީ މިހާރު މީގެ ގަވާއިދުގައި އެބަ އޮވޭ ޙަޤީޤަތުގައި ވޯޓު ދެއްވާ ބޭފުޅުން އިނގެން ދެއްތޯ، އެނޫން ގޮތަކަށް ނިންމާކަމަށް ވަންޏާ. އެހެންވީމަ، މިއަށް ދެންމެ އަޅުގަނޑުމެން ހުށަހެޅި... އިބާރާތް ބޭނުންފުޅުވާ ގޮތަކަށް... އާދެ، އެހެންވެއްޖިއްޔާ އެހެން ހުށަހެޅުމެއް ދެއްވަންވީނު އެހެން ހުށަހެޅުމެއް. (ވަގުތުކޮޅަކަށްފަހު) އަޅުގަނޑު މިހާރު ކުރިން... މުޅި ކޮމެޓީގެ ނަމުގައި ނިންމާ ނިންމުމެއް ނިންމަން ވާނީ 6 މެންބަރުންގެ ކޯރަމަކުން ކޯރަމެއް އޮންނަ ޖަލްސާގެ އަޣުލަބިއްޔަތުންނެވެ. އެހެންވީމަ، މިތާ ތިއްބެވި ހުރިހާ ބޭފުޅުން އިއްތިފާގު. ވަރަށް ބޮޑަށް ޝުކުރިއްޔާ. މިހާ ހިސާބުން އަޅުގަނޑު މި ބައްދަލުވުން ނިންމާލާނަން. ދެން އަޅުގަނޑުމެންގެ ބައްދަލުވުމެއް އޮންނާނީ ހޯމަ ދުވަހު 11:15 ގައި. ވަރަށް... ކީކޭތޯ؟ (ވަގުތުކޮޅަކަށްފަހު) ނިންމާލުމުގެ ކުރިން ސަލީމަށް އަޅުގަނޑު ފުރުޞަތު އަރުވަން.

ފުނަދޫ ދާއިރާގެ މެންބަރު ޢަލީ ސަލީމް ވާހަކަދެއްކެވުން:

އަޅުގަނޑު މި ހުށަހަޅަނީ އަވަސް ކުރާ ވާހަކަ ނާޒިމު ވަރަށް ބޮޑަށް ބާރު އަޅުއްވައިފި. ދެން އެންމެންގެ ވެސް ރޫޙަކީ އެއީ ކަންނޭނގެ. ދެން މާދަމާ ޖަލްސާ އޮންނަ ކަމަށް ވަންޏާ އިނގޭތޯ. މާދަމާ ޖަލްސާ އޮންނަ ކަމަށް ވަންޏާ އަޅުގަނޑަށް ފެނޭ ޢިއްޒަތްތެރި މުޤައްރިރު އަނެއް އިދާރީމޭޒުގައި ދަންނަވާލައިގެން މި ކޮމެޓީ އަށް އައިސްފައި ހުރި މަސައްކަތް މާދަމާ އަޅުގަނޑުމެންނަށް ކޮންމެ ވެސް ގޮތަކަށް ހޯދާލަން، އަދި ޖަލްސާއެއް ނުބޭއްވި ކަމުގައި ވިޔަސް. ދެން އަންނަ ޖަލްސާއަކަށް އެ އެއްޗެހި ބަލާލާފައި އެއީ ގަވާއިދުގެ 128 ވަނަ މާއްދާގައި އެބަބުނޭ، މަޖިލީހުގެ ކޮމެޓީއަކަށް ފޮނުވޭ މައްސަލަ އެއް އެ ކޮމެޓީއަށް ލިބޭތާ 7 ދުވަހުގެ ތެރޭގައި އެ މައްސަލަ އެއް އެ ކޮމެޓީން ނިންމާނެ ސުންގަޑި އަކީ ކޮބައިކަން އެ ކޮމެޓީން ކަނޑައަޅާ މަޖިލީހުގެ ރައީސަށް އަންގަން ވާނެ އެވެ. އެހެންވީމާ، އެ އެއްޗެހި ލިބި އަހަރުމެން ވެސް ބަލާލާފައި ދެން ޖަލްސާއަކަށް އައިސްފައި އެއްކަލަ ތާވަލު ހަދާލަން ފަސޭހަވާނެތީވެ، އަޅުގަނޑު އެހެން މި ދަންނަވާލީ. އަނެއްކާ އައިސްފައި އެއަށް ބަހުސް ކުރަން ތިބުމަށްވުރެއް އައިސްފައި ހުރި ބިލުތަކުގެ ތާވަލެއް ދިނީމާ މާދަމާ މި އިދާރީމޭޒުން މުޤައްރިރު އަޅުގަނޑުމެންނަށް ޕާސްކޮށްލަ ދެއްވީމަ އަޅުގަނޑުމެން ވިސްނާލައިން އައިމާ ފަސޭހަވާނޭ އެ މަސައްކަތް ކޮށްލަން.

ރިޔާސަތުން ވާހަކަދެއްކެވުން:

އާދެ، މިހާރު އިދާރީ މޭޒުން ދެންމެ ވިދާޅުވީ ޙަޤީޤަތުގައި ވިދާޅުވެފައި އޮތީ އެ ސުންގަޑި އަށް ނިންމަން ޖެހޭ ވާހަކަ ވެސް. ދެން އަޅުގަނޑުމެން ދެން އޮންނަ ބައްދަލުވުމެއްގައި އެއީ މާދަމާ ކަމަށް ވަންޏާ މާދަމާ ނުވަތަ ހޯމަ ދުވަހު ކަމަށް ވަންޏާ ހޯމަ ދުވަހު އަޅުގަނޑުމެންނަށް މިހާރު މި ކޮމެޓީ ތާވަލުވެފައި ހުރި ބިލުތައް ގެނެސް ދެއްވާނެ ހުރިހާ ބޭފުޅުންނަށް. އޭރުން މި ކޮމެޓީގެ މަސައްކަތަށް ބޭނުންވާ ކޮޕީތައް ވެސް ފައިލު ކޮޅުތަކަށް ވެސް ލެވޭނެ އިނގޭތޯ. މާދަމާގެ.. ދެން އެހެންވީމަ އަޅުގަނޑުމެންނަށް މާދަމާ މި ބޭއްވެނީ ޙަޤީޤަތުގައި މި މަޖިލީހުގެ ބުދަ ދުވަހުގެ ޖަލްސާ އަށް ކަމަށް ވަންޏާ. އެހެންވީމަ، އަޅުގަނޑުމެން މާދަމާ މި ޖަލްސާ ހަމަ އަޅުގަނޑުމެންނަށް މި ކޮމެޓީގައި ބޭއްވިދާނެ އިނގޭތޯ. ބޭއްވިދާނެ އެކަމަކު އަޅުގަނޑުމެން ކޮމެޓީގެ ބައްދަލުވުންތައް ރޭވިފައި މިއޮތީ ހޯމަ ދުވަހަކާ ބުދަ ދުވަހަކާ. އެހެންވީމަ، މީ މާދަމާ ޖަލްސާ އެއް ބޭނުންފުޅުވާ ކަމަށް ވަންޏާ އަޅުގަނޑު ހުރިހާ ބޭފުޅުން 4 ބޭފުޅަކު އެއަށް ގައިމު ވެސް (ވަގުތުކޮޅަކަށްފަހު) މާދަމާ ބިލުތައް... އަސްލު އަޅުގަނޑުމެންނަށް ބިލުތައް އެބަ އެނގޭ. (ވަގުތުކޮޅަކަށްފަހު) މިހާރު މާދަމާ އިދާރީ... އަޅުގަނޑުމެންގެ ބައްދަލުވުމެއް އަދި ބާއްވާ ގޮތަކަށް ނޫން. އެކަމަކު ހޯމަ ދުވަހުގެ ބައްދަލުވުން ބާއްވާނެ. އެކަމަކު މާދަމާ އިދާރީމޭޒުން އަޅުގަނޑުމެން މެންބަރުންނަށް ކޮމެޓީގެ މެންބަރުންނަށް ހަވާލު ކޮށްދެއްވާނެ މި ކޮމެޓީގެ މަސައްކަތް ކުރިއަށް އޮތް މަސައްކަތުގެ ބިލުތަކުގެ ތާވަލެއް. ދެން ހިމެނިފައިވާ ބިލުތައް. ދެން އަޅުގަނޑު އެދެނީ.. އާދެ، މި ލިސްޓުގައި ދެން ހިމެނިފައި އޮތީ މި 2 ބިލު އަދި އޮތީ އިނގޭތޯ. އެހެންވީމަ، މި 2 ބިލާ ދޭތެރޭގައި މިހާރު ވިސްނަވާފައި ދެން އެތަނުން އަދި 1 ބިލު ސްޓޫޑެންޓް ލޯނު ބިލު އަޅުގަނޑުމެން ހިތުން އަޅުގަނޑުމެން ރިވިޔު ކޮށްލައިގެން އަޅުގަނޑުމެން ތާވަލެއް ވަރަށް ފަސޭހައިން ހަމަޖެއްސިދާނެ. ޕްރީ ސްކޫލު ބިލު ދެން އޮތީ. ޕްރީ ސްކޫލު ބިލު ހަމަ ފުދޭވަރަކަށް ބޮޑު މަޝްވަރާއާ އަޅުގަނޑު ހިތުން ކޮމެޓީ އަށް ގެންދަވާފައި އޭގެ ޝެޑިޔުލެއް ހަމަޖެއްސޭނީ. އެހެންވީމަ، މި ދެ ބިލެއް އުޅޭނެ. ދެން ބިލު ބައްލަވާލައްވަން ރަނގަޅު. އެކަމަކު މާދަމާ ކޮންމެ ގޮތެއް ވިޔަސް އިދާރީމޭޒުން ތިބޭފުޅުންނަށް އެ މައުލޫމާތުތައް ދެއްވާނެ. އެހެންވީމަ މިހާ ހިސާބުން އަޅުގަނޑުމެން މި ބައްދަލުވުން ނިންމާލާނީ. ދެން ހޯމަ ދުވަހުގެ 11:15 އަށް ދެން އޮންނަ ބައްދަލުވުން އޮންނާނެ. ވަރަށް ބޮޑަށް ޝުކުރިއްޔާ.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_